Awang Putrayusrie kotakan janji

RAMAI yang pastinya masih ingat keberanian Awang Mahyan Awang Mohamed terjun ke Sungai Sarawak dari Jambatan Gantung Satok, Kuching selepas pasukan bola sepak Sarawak yang popular dengan jolokan ‘Ngap Sayot’ melangkah ke suku akhir Piala Malaysia pada tahun 1989.

Selepas 33 tahun, aksi tersebut kembali semula menggegar di ruangan media sosial semalam apabila Awang Putrayusrie Awang Redzuan bertindak untuk terjun ke Tebingan Sungai Batang Lupar selepas pasukan bola sepak Sri Aman FA yang popular dengan jolokan ‘The Sleeping Croc’ itu bergelar juara Liga SSC-FAS 2021 di Bintulu, Sabtu lalu.

Tindakan Awang Putrayusrie untuk terjun ke Sungai Batang Lupar dekat Waterfront Simanggang itu adalah untuk mengotakan janji kepada pemain-pemain serta penduduk Sri Aman amnya.

Tanpa teragak-agak, beliau mengepalai beberapa pemain terjun ke sungai pada pukul 5.30 petang semalam dengan disaksikan kira-kira 1,500 penyokong sekali gus mendapat liputan meluas media di seluruh negara.

Hanya lapan bulan saja Awang Putrayusrie membimbing skuad bola sepak Sri Aman, namun dalam tempoh sesingkat itu beliau berjaya merevolusikan pasukan berkenaan dan penantian lebih 30 tahun untuk bergelar sebagai juara akhirnya tercapai.

Bukan itu sahaja kebangkitan beliau bermula sebaik sahaja menerajui pasukan berstatus kelab, Datus United yang ditubuhkan pada Disember 2020, dimana pasukan veteran mereka bergelar juara sekaligus berjaya mencuri tumpuan dikalangan peminat-pemain bola sepak tempatan sehingga melonjakkan pasukan itu antara pasukan paling menyerlah ketika ini terutamanya dalam saingan Liga Sri Aman 2021.

Dengan kejayaannya mengemudikan pasukan Datus United, Persatuan Bola Sepak Bahagian Sri Aman (FASA) telah memberi mandat kepada beliau untuk menguruskan pasukan Sri Aman FA bawah 25 tahun, dengan nekad persatuan yang dinaungi oleh Presidennya, Datuk Francis Harden Hollis mahukan kejuaraan pertama ‘singgah’ di Bumi Simanggang berjaya direalisasikan.

“Pada mulanya saya hanya suka-suka dan tiada niat sekalipun untuk terjun ke Sungai Batang Lupar, kalau kami menjuarai Liga SSC-FAS yang seperti mana sedia maklum, sudah tiga dekad (30 tahun) penantian warga Sri Aman mengidamkan kejuaraan ini.

“Sebaik sahaja muncul sebagai juara, saya terpaksa mengotakan janji kepada pemain, peminat dan penduduk Sri Aman untuk terjun ke Sungai Batang Lupar. Alhamdulillah segalanya telah dipermudahkan,” katanya kepada Utusan Sarawak semalam.

Awang Putrayusrie berkata kejayaan pertama selepas 30 tahun ini adalah cukup bermakna kerana sebelum ini pasukan Sri Aman telah menempuhi zaman yang ‘malap’ kerana menjadi pasukan sebagai pelengkap jadual.

“Dengan kejuaraan ini saya harap ia menjadi titik-tolak serta pencetus kepada revolusi landskap bola sepak Simanggang dan mampu mengembalikan zaman kegemilangan bola sepak di bahagian ini.

“Kemenangan ini adalah untuk semua warga penduduk Sri Aman, pengurusan dan pemain yang tidak henti-henti menyokong serta memberi sumbangan untuk melihat pasukan ini mencapai kejayaan yang ditunggu-tunggu setelah sekian lama,” ujarnya.

Oleh ADI SAFARMAN

See author's posts


Kerajaan Perpaduan: Kahwin paksa lebih baik daripada dicurangi – Dr Akmal

KUALA LUMPUR: Penyertaan UMNO dalam pembentukkan Kerajaan Perpaduan selepas Pilihan Raya Umum ke-15 (PRU-15) yang diibaratkan sebagai “kahwin paksa” adalah lebih baik daripada mendapat “pasangan curang”, kata Ketua Pergerakan Pemudanya Dr Muhamad Akmal Saleh.

Ketika memberikan perumpamaan itu, Dr Akmal berkata walaupun ada antara parti yang membentuk kerajaan hari ini tidak pernah menjalin kerjasama, atau tidak punyai keserasian sebelum ini, namun ia bukan alasan untuk tidak mewujudkan persamaan dan kesamarataan demi negara.

“Ada orang kata kita ini kahwin paksa, tetapi ibu ayah kita, atuk nenek kita dulu mereka kahwin pun tak kenal sesama sendiri, kalau duduk bercinta 10 tahun tapi tahun pertama kahwin lelaki curang buat apa.

“Kalau kita nak kekal dalam Kerajaan Perpaduan mesti mempunyai tiga perkara iaitu yang pertama kena saling menghormati satu sama lain, memahami antara satu sama lain dan mempercayai antara satu  sama lain,” katanya ketika berucap pada Konvensyen Pemuda Perpaduan 2023 di Pusat Dagangan Dunia Kuala Lumpur di sini,

Beliau turut menyeru agar sayap-sayap parti yang menganggotai Kerajaan Perpaduan menolak segala perbezaan dan mencari titik persamaan agar kestabilan politik negara terus terjamin.

Dalam sesi yang sama,  Ketua Angkatan Muda Harapan Dr Kelvin Yii Lee Wuen pula berkata setiap perbezaan seharusnya dilihat sebagai kekuatan dan bukannya sebagai halangan untuk membina perpaduan dalam masyarakat di negara ini.

“Bagi saya dalam setiap perjuangan, dalam setiap gerak kerja yang kita lakukan asasnya adalah perpaduan, tanpa perpaduan kita tidak ada kestabilan, tanpa kestabilan kita takkan ada perkembangan, tanpa perkembangan kita tiada transformasi dan tanpa transformasi kita tiada kesejahteraan.

“…saya berdiri di sini bersama pemimpin (parti politik yang lain) untuk membina semula negara tercinta ini atas dasar dan prinsip hormat dan ihsan terhadap semua kaum, agama dan bangsa dan semua latar belakang inilah asas pembentukan negara tercinta Malaysia,” katanya.  – Bernama

See author's posts


Dato Ibrahim Baki dilantik ahli Lembaga Petronas baharu

KUCHING: Tokoh korporat tempatan, Dato Ibrahim Baki dilantik sebagai ahli Lembaga Petroliam Nasional Berhad (Petronas) yang baharu berkuatkuasa 17 Ogos 2020.

Petronas menerusi kenyataan yang disiarkan di laman webnya pada Rabu berkata, selain Dato Ibrahim Baki, dua lagi ahli Lembaga Petronas yang dilantik adalah Tan Sri Zaharah Ibrahim dan Dato Razali Mohd Yusof.

Kata kenyataan itu, Lembaga Petronas yakin bahawa pengetahuan dan pengalaman ahli lembaga pengarah baharu ini akan menjadi tambahan berharga bagi syarikat.

Ibrahim merupakan tokoh korporat yang disegani dan profesional undang-undang terkenal dengan pengalaman lebih daripada 30 tahun dalam sektor korporat dan syarikat berkaitan kerajaan.

Beliau berkelulusan Ijazah Sarjana Muda Undang-undang (LL.B) (Kepujian) di United Kingdom dan tamat Barrister-at-Law di Lincoln Inn, London sebelum memulakan kerjayanya pada tahun 1984 sebagai Pegawai Undang-Undang Petronas di Kuala Lumpur.

Pada 1985, beliau menjadi rakan pengasas dalam Messrs Idris Buang, Ibrahim Baki & Co, Advocates & Solicitors, Sarawak.

Sejak 1991, beliau terlibat dalam beberapa perniagaan dari pembangunan hartanah, perkapalan, logistik, perkhidmatan media dan pengurusan.

Manakala, Tan Sri Zaharah Ibrahim sebelum ini merupakan Ketua Hakim Malaya sehingga baru-baru ini memegang jawatan Pengerusi Prasarana Malaysia Berhad sehingga Mei 2020.

Beliau berkelulusan dari Universiti Malaya di Kuala Lumpur dengan LL.B dan mempunyai pengalaman lebih dari 40 tahun dalam undang-undang dan kehakiman.

Zaharah pernah memegang pelbagai jawatan termasuk berkhidmat sebagai Penasihat Undang-Undang Negeri Selangor dan Perangka Parlimen di Jabatan Peguam Negara sebelum dilantik sebagai Pesuruhjaya Kehakiman pada tahun 2004.

Beliau disahkan sebagai Hakim Mahkamah Tinggi pada bulan Julai 2006 dan Hakim Mahkamah Rayuan pada bulan April 2010, Hakim Mahkamah Persekutuan pada bulan Februari 2015 dan dilantik sebagai Ketua Hakim Malaya pada Julai 2018.

Dalam pada itu, Dato Razali Mohd Yusof adalah profesional perniagaan dengan pengalaman lebih daripada 30 tahun dalam industri perlombongan, minyak dan gas.

Berkelulusan Ijazah Sarjana Muda Sains (Kejuruteraan Perlombongan) dan memiliki MSc dalam Pengurusan Kejuruteraan dari Universiti Missouri.

Beliau memulakan kerjayanya sebagai jurutera projek dan selepas itu telah memegang pelbagai jawatan penting di beberapa syarikat swasta dan multinasional dalam negara dan kini memegang jawatan sebagai pengarah di beberapa syarikat.

Oleh Nur Ain Otsman

See author's posts


Pindaan Perlembagaan tepat pada masanya – Fazzrudin

Pemindaan Perlembagaan bagi mewujudkan satu lagi sayap baharu yang menumpukan kepada golongan belia berusia antara 18 hingga 28 tahun adalah sangat dialu-alukan.

Timbalan Pemuda Parti Pesaka Bumiputera Bersatu (PBB), Fazzrudin Abdul Karim berkata, pemindaan Perlembagaan tersebut adalah tepat pada masanya.

“Saya memuji langkah ini yang akan menggalakkan pemerkasaan belia dalam PBB, saya berpendapat ia tepat pada masanya dan seiring dengan keadaan politik yang dinamik di negara ini.

“Pada masa hadapan, PBB perlu kekal relevan dan mesti menjadi parti untuk semua peringkat umur, sama ada yang tua dan muda,” katanya.

Beliau berkata demikian berikutan pengumuman Ketua Menteri, Datuk Patinggi Tan Sri Abang Johari Tun Openg mengenai Perlembagaan PBB akan dipinda, dan sayap khas ditubuhkan untuk mereka yang berumur 18 hingga 28 tahun.

Fazzrudin yang juga merupakan Ahli Dewan Undangan Negeri (ADUN) Tupong berkata, pemindaan tersebut akan menjadi petanda baik kepada persiapan negeri menghadapi Undi18 yang akan dilaksanakan tidak lama lagi yang amat memerlukan penglibatan belia dalam pentadbiran.

“Saya berharap dengan penubuhan sayap baharu ini, kita dapat mempromosikan lebih banyak dialog dan dasar yang mementingkan belia serta pendekatan yang lebih baik untuk golongan belia di negeri ini.

“Selama ini, parti terlibat dengan golongan belia berumur 18 tahun ke atas dalam pelbagai sektor, seperti pendidikan dan kebajikan. Sekarang kita menekankan penglibatan mereka dalam politik.

“Dalam zaman moden ini, dengan kumpulan umur yang berbeza dalam kalangan belia itu sendiri, ia membawa pemikiran yang berbeza. Sayap baharu ini sedang meneliti perkara ini,” jelasnya.

Tambahnya, belia juga perlu memahami dan menyedari dasar-dasar Kerajaan Negeri dan apa-apa yang akan disediakan untuk mereka.

“Rancangan Kerajaan Negeri, sama ada dalam pembangunan infrastruktur, penggunaan teknologi serta ekonomi digital, adalah untuk golongan belia.

“Ini adalah untuk menyediakan negeri kita untuk masa hadapan yang akan dimainkan oleh golongan belia yang besar, sama ada sebagai pemimpin dalam kerajaan, tenaga kerja dan rakyat secara amnya,” katanya.

Katanya lagi, Kerajaan Negeri, melalui Ketua Menteri bersama Menteri Belia dan Sukan Negeri telah mendengar aspirasi golongan belia melalui sesi townhall dan pelbagai aktiviti penglibatan yang lain.

“Ini telah diterjemahkan kepada beberapa dasar yang memberi manfaat kepada belia, termasuk diskaun bayaran balik Perbadanan Tabung Pendidikan Tinggi Nasional (PTPTN), serta diskaun tiket penerbangan untuk pelajar universiti,” katanya.

Terdahulu, Ketua Menteri Datuk Patinggi Tan Sri Abang Johari Tun Openg berkata, pindaan Perlembagaan bagi penubuhan sayap baharu itu akan dibentangkan pada Mesyuarat Agung Tritahunan (TGM) PBB pada Jun tahun ini.

Menurutnya, satu jawatankuasa yang dipengerusikan bersama oleh Ahli Parlimen Sibuti, Lukanisman Awang Sauni dan Ahli Dewan Undangan Negeri (ADUN) Tupong, Fazzrudin Abdul Rahman telah ditubuhkan untuk meneliti kewujudan sayap baharu tersebut.

Oleh JEAKQLEYN YACHO

See author's posts


Pencapaian ukur NCR memuaskan

SIBURAN: Jabatan Tanah Sarawak (JTS) mempunyai formula untuk mempercepatkan proses pengukuran Tanah Hak Adat  Bumiputera (NCR) di sini tanpa ada perselisihan.

Menurut Pengarah JTS, Abdullah Julaihi, cabaran utama ialah sempadan perlu ditentukan oleh penuntut tanah NCR dan fokus dengan meletakkan Petunjuk Prestasi Utama (KPI) sebanyak 400 meter persegi untuk satu pasukan dalam masa sehari.

“Kita amat gembira kerana ada pasukan yang berupaya mencapai 600 meter persegi dalam masa sehari, namun tertakluk kepada keadaan jika tiada perselisihan antara pemilik tanah yang lain.

“Jika tiada sebarang masalah, kita dapat menyiapkan proses ukur sempadan tanah dalam masa sebulan untuk satu kampung  dan ini merupakan pencapaian yang  amat baik,” jelasnya ketika ditemui pada Majlis  Penyampaian Warta Rizab Komunal Bumiputera (Pertanian) Seksyen 6 Kanun Tanah Negeri Dan Surat Hak Milik Tanah Seksyen 18 Kanun Tanah Negeri di Dewan Terbuka Kampung Sinjok di sini semalam.

Timbalan Ketua Menteri yang Menteri Pembangunan Bandar dan Sumber Asli, Datuk Amar Awang Tengah Ali Hasan juga berkata melalui inisiatif baharu yang dilaksanakan pada tahun 2010 JTS berjaya menyukat lebih kurang 950,000 hektar tanah NCR sehingga kini.

“Jumlah sukatan tanah yang telah berjaya dilakukan kini amat berbeza sebelum inisiatif baharu ini dilaksanakan di mana sebelum tahun 2010, lebih kurang 260,000 hektar tanah yang berjaya disukat dalam masa 60 tahun.

“Cara dahulu amat lambat dan ramai orang yang memohon tidak sempat untuk merasai hak mereka dan kita sebagai kerajaan harus memikirkan cara untuk memudahkan permohonan rakyat supaya mereka tidak perlu menunggu begitu lama,” jelasnya.

Beliau juga mengucapkan terima kasih kepada Persatuan Dayak Bidayuh Nasional (DBNA) kerana turut membantu untuk mempermudahkan urusan penyukatan tanah di kawasan penduduk kaum Bidayuh.

Oleh ASYRAF HALIM

See author's posts


Havertz ‘wira’ Leverkusen

Pemain remaja, Kai Havertz memecahkan rekod Bundesliga awal pagi semalam ketika menjaringkan gol kemenangan 1-0 di Freiburg sekali gus membawa Bayer Leverkusen ke tangga ketiga liga.

Havertz, 20, menjadi pemain pertama dalam sejarah liga mencipta 35 gol sebelum berusia 21 tahun apabila meledak jaringan lapan minit selepas rehat selepas bergandingan dengan Leon Bailey dan mengatasi pertahanan, Dominique Heintz.

Pemain Jerman itu juga bergelar pemain termuda melakukan 50 dan 100 penampilan dalam liga utama Jerman dan pemain termuda menjaringkan gol dalam liga buat Leverkusen pada 2017.

Jaringan Havertz ialah yang kelima dalam empat penampilan sejak Bundesliga bersambung berikutan perintah berkurung dan meletakkan Leverkusen satu mata di depan pasukan keempat liga, RB Leipzig yang akan berkunjung ke Cologne malam Isnin ini.

Mereka juga tiga mata di depan Borussia Moenchengladbach di tangga kelima menjelang pertemuan dengan Union Berlin esok.

Gol Havertz adalah cubaan pertama tepat ke sasaran dalam pertembungan itu dengan Freiburg sepatutnya mampu mengutip satu mata.-AFP

See author's posts


Lima pasar tamu masih ditutup

SIBU: Lima pasar tamu di kawasan terbuka di bandar ini akan
kekal ditutup untuk jualan dan perniagaan sepanjang tempoh Perintah Kawalan
Pergerakan (PKP) sehingga notis baharu dikeluarkan.

Menurut Pengerusi Jawatankuasa Tetap
Peniaga dan Penjaja Kecil Pasar Sentral Majlis Perbandaran Sibu (MPS) Kaunselor
Albert Tiang, daripada jumlah itu, tiga pasar tamu harian, manakala selebihnya
adalah pasar tamu hujung minggu.

“Pasar tamu hujung minggu terletak
di Pasar Sentral Sibu dan Jalan Mahsuri, manakala pasar tamu harian di Grand
Height, Sungai Merah dan Taman Indah ditutup sejak 28 Mac lepas,”
jelasnya.

Selaras dengan arahan terkini dari
Kementerian Kerajaan Tempatan dan Perumahan, hanya pasar tamu yang berstruktur
tetap dibenarkan untuk beroperasi semasa tempoh PKP dengan kawalan penjarakan
sosial yang lebih ketat oleh pihak berkuasa tempatan.

Sementara itu, Pengerusi MPS, Clarence
Ting dalam catatan Facebooknya hari ini memberitahu, kawasan-kawasan ini
biasanya penuh sesak dan kawalan orang ramai sukar dilakukan.

“Bagi kepentingan keselamatan
kesihatan awam, pihak majlis tidak akan membenarkan mana-mana pasar ini  dibuka untuk tempoh masa ini,” ujarnya.

Katanya, pasar raya di Sibu mula
melakukan lebih banyak pembasmian kuman berbanding sebelum ini mereka hanya
menyah kuman troli dan bakul.

“Saya gembira melihat lebih banyak pasar
raya menjaga keselamatan kesihatan pembeli,” ujarnya.

See author's posts


Abang Jo terima kunjungan Menteri Perpaduan Negara

KUCHING: Ketua Menteri Datuk Patinggi Abang Johari Tun Openg menerima kunjungan hormat daripada Menteri Perpaduan Negara Datuk Halimah Mohamad Sadique beserta rombongannya bertempat di Pejabat Ketua Menteri, Wisma Bapa Malaysia, di sini, semalam.

Kunjungan tersebut merupakan kunjungan mesra Halimah dan pertama kali sejak dilantik sebagai Menteri Perpaduan Negara.

Menurut Halimah, beberapa perkara telah dibincangkan dengan Ketua Menteri dan antaranya kerjasama diantara pihak kementerian dengan Kerajaan Sarawak.

“Terima kasih Ketua Menteri kerana ada beberapa yang dibincangkan telah mendapat persetujuan Kerajaan Negeri untuk kita laksanakan.

“Contohnya dari segi rancangan pembangunan pada masa akan datang yang dirancang oleh pihak kementerian,” katanya kepada pemberita selepas kunjungan hormat, semalam.

Ujarnya, Kementerian Perpaduan Negara tidak hanya bertanggung jawab dalam menguruskan hal-hal yang berkaitan dengan perpaduan dan intergrasi nasional.

“Tetapi tanggungjawab kementerian amat besar termasuk bertanggung jawab dalam projek-projek lain yang berkaitan dengan kementerian seperti Tadika dan Taska Perpaduan termasuk Kawasan Rukun Tetangga (KRT).

“Perkara lain yang dibincangkan termasuk apa yang kementerian rancangkan seperti menyediakan infrastruktur yang lebih baik untuk KRT masing-masing.

“Hari ini kita telah menyerahkan geran RM459,966 kepada unit peronda sukarela (SRS) di bawah KRT dan juga untuk Tadika dan Taska Perpaduan untuk membeli peralatan keselamatan seperti topeng muka, pembersih tangan, dan lain-lain,” tambahnya.

Dalam perkembangan lain, beliau menyatakan berkesempatan bertemu dengan Timbalan Ketua Menteri Datuk Amar Douglas Uggah Embas untuk membincangkan peranan Unit Hal Ehwal Agama Lain-Lain (UNIFOR).

“Di kementerian, kita juga bertugas memantau rumah ibadat bukan Islam tetapi kuasa mutlak adalah terletak di tangan Kerajaan Negeri seperti prosedur operasi standard (SOP) pembukaan semula rumah-rumah ibadah bukan islam,” jelasnya.

Turut hadir Timbalan Menteri Perpaduan Senator Dato Sri Ti Lian Ker, Menteri Kebajikan dan Kesejahteraan Wanita, Keluarga dan Kanak- Kanak Dato’ Sri Fatimah Abdullah, Ketua Pengarah Kementerian Perpaduan Datuk Hisamuddin Mohd Sujak dan Pengarah Perpaduan Negeri Sarawak Dirwana Azool.

Oleh Zarina Abdullah

See author's posts


Penduduk terima bantuan buah-buahan

ADENG IDRUS

LAWAS: Penduduk di perkampungan nelayan Awat-awat dan
daerah kecil Sundar menerima sumbangan bantuan buah-buahan tempatan dan tanaman
rempah untuk masakan.

Bantuan sumbangan daripada Jabatan Pertanian Bahagian
Limbang yang diselaras oleh Pejabat Pertubuhan Peladang Kawasan (PPK) Lawas
telah dihantar oleh pasukan barisan hadapan Pusat Khidmat Parti PBB Cawangan
Bukit Sari Lawas.

Pengurus Besar PPK Lawas, Bidat Kasi telah menyerahkan
bantuan sumbangan tersebut kepada Setiausaha Parti PBB Cawangan Bukit Sari,
Awang@Ibrahim Ahmad di Pejabat PPK Lawas.

Bantuan sumbangan tersebut adalah serai, lengkuas, ubi
kayu, pisang, cempedak dan nanas.

Penghantaran barangan sumbangan Kerajaan Sarawak ini akan
terus dilakukan oleh pasukan petugas barisan hadapan Pusat Khidmat Parti PBB
DUN Bukit Sari.

Namun demikian, Awang@Ibrahim menjelaskan bahawa pihaknya
terpaksa menghentikan sebarang bantuan penghantaran ini menjelang tarikh akhir
umat Islam berpuasa.

Ini memberi ruang petugas dan Pusat Khidmat Parti PBB DUN
Bukit Sari berhenti rehat.

See author's posts


GPS ‘anugerah’ untuk Sarawak – Peter Minos

KUCHING: Kerajaan Gabungan Parti Sarawak (GPS) merupakan ‘anugerah’ untuk Sarawak bagi mengecapi lebih banyak pembangunan melalui hasil bumi di negeri ini, kata pakar politik Datuk Peter Minos (gambar).

Walaupun kebanyakan kekayaan Petroliam Nasional Berhad (PETRONAS) datang daripada sumber minyak dan gas (O&G) dari Sarawak dan Sabah, tetapi tidak banyak yang dikembalikan kepada kedua-dua negeri ini.

Menurut berkata, keadaan tersebut sangat menyedihkan bagi Sarawak, tetapi kerajaan Gabungan Parti Sarawak (GPS) tidak takut untuk menyuarakan hak walaupun ia sebelum ini dikawal oleh peraturan dan tampuk kepemimpinan Barisan Nasional (BN).

Tetapi kini, Sarawak berjaya memperoleh pendapatan tambahan daripada PETRONAS apabila memperkenalkan Cukai Jualan Negeri (SST) melalui hasil bahan mentah dari negeri ini.

“Sebelum GPS, Sarawak dan seluruh rakyat menderita dalam diam. Whip tidak dapat bercakap mengenai banyak perkara penting, mengenai kuasa dan hak di bawah MA63 (Perjanjian Malaysia 1963) yang dirampas oleh Malaya sejak 1963.

Tambah beliau, hanya dengan GPS sahaja Sarawak boleh berharap untuk mengubah sikap dan cara orang Malaya ke arah yang lebih baik.

“Sebelum GPS, kami tidak boleh berbuat demikian

“Kami hanya ‘ikut saja’ (mengikut membuta tuli). Terlalu lama sejak 1963, Sarawak ‘ikut saja’, membolehkan PETRONAS menjadi kaya dan berkuasa sekali gus menyumbangkan berbilion-bilion tahunan kepada Kerajaan Persekutuan terutamanya untuk pembangunan di Tanah Melayu dan Sarawak hanya diberi peratusan ‘sangat tidak penting’ sebagai balasan.

Jelasnya, rakyat Sarawak mahu mempunyai lebih banyak dana daripada Kerajaan Persekutuan untuk pembangunan dan menghapuskan kemiskinan luar bandar dan kemunduran ekonomi, tetapi Kerajaan Persekutuan ‘tidak begitu mendengar’ dan tidak peduli.

“… dan jika sebelum GPS, Sarawak selamanya akan ketinggalan dan tidak akan mengejar Malaya dalam semua bidang dan aspek.

“GPS adalah anugerah. Ia adalah suara Sarawak. Ia adalah penjaga dan pelindung Sarawak, selain sebagai cabang pembangunan. Ya, GPS adalah segala-galanya untuk Sarawak,” ujarnya.

See author's posts


Prasarana pacu pembangunan Gedong, Samarahan dan Simunjan

GEDONG: Pembinaan kemudahan infrastruktur di kawasan Gedong, Samarahan dan Simunjan akan membantu mempercepatkan pembangunan in situ di kawasan yang bakal dibangunkan pertanian komersial itu.

Premier Sarawak, Datuk Patinggi Tan Sri Abang Johari Tun Openg berkata kerajaan Sarawak akan membina jalan bagi menghubungkan Serian dengan Gedong selain membangunkan kawasan komersial di situ.

“Jalan baharu yang menghubungkan Serian dan Gedong sepanjang 19 Kilometer iaitu jalan raya berkembar.

“Jalan raya dari Gedong ke Samarahan iaitu sepanjang 74 kilometer yang akan menghubungkan Gedong-Samarahan-Serian dan jalannya mempunyai empat laluan serta laluan untuk Transit Aliran Autonomi (ART).

“Ini bermakna jalan ART ke Serian akan menghubungi Gedong hingga ke Samarahan dan terus ke Rembus di mana kita ada depo ART,” katanya.

Beliau berkata demikian pada sidang media sempena lawatan kerjanya ke Daerah Gedong di  tapak projek di Jalan Lubok Teranggas ke Kampung Gedong dan tapak projek Mini Genting Gedong di sini hari ini.

Abang Johari berkata, jalan itu dijangka akan dibangunkan dalam masa 48 bulan iaitu mengambil masa empat tahun akan datang.

Katanya, keseluruhan kawasan yang akan dibangunkan ini merupakan kawasan pertanian.

Kerajaan Sarawak katanya, melaksanakan sistem parit dan tali air Jabatan Pengairan dan Saliran (JPS) di kawasan tersebut.

“Ia akan dibangunkan oleh Pihak Berkuasa Kemajuan Pekebun Kecil Perusahaan Getah (RISDA) dan kita akan memberi peruntukan untuk RISDA membangunkannya,” katanya.

Dalam pada itu katanya, Hulu Simunjan akan dihubungkan dengan Gedong melalui jalan Gedong-Samaradong yang akan mula dilaksanakan dalam masa tiga bulan akan datang dan mengambil masa selama 36 bulan untuk disiapkan.

“Sudah tentu pembangunan infrastruktur ini akan memberikan kemudahan bagi kita membangunkan kawasan kebun-kebun sebagai kawasan pertanian yang moden menggunakan agrikultur pintar,” katanya.

Oleh SHAHRUL QAIZAT

Keterangan gambar

TINJAU… Datuk Patinggi Tan Sri Abang Johari Tun Openg melakukan tinjauan tapak projek di di Jalan Lubok Teranggas ke Kampung Gedong dan tapak projek Mini Genting Gedong, hari ini.

See author's posts


Kenapa GPS pilihan terbaik?

JIKA seseorang bergerak dari Lapangan Terbang Antarabangsa Kuching ke Bandar Raya Kuching, sebuah patung gergasi Burung Kenyalang boleh dilihat di jejambat BDC/Hui Sing bagi mengalu-alukan kedatangan pelawat.

Di Sarawak, Burung Kenyalang ialah burung yang dihormati, khasnya dalam kalangan penduduk tempatan. Ia juga merupakan spesies burung yang dilindungi di bawah Ordinan Perlindungan Hidupan Liar sejak 1998 dengan hukuman yang ketat terhadap mereka yang memburu atau memelihara mereka.

Sarawak juga dikenali sebagai Bumi Kenyalang, justeru menjadikan burung istimewa itu sebagai kebanggaan dan simbol negeri.

Burung Kenyalang juga dikenali sebagai spesies berkongsi dan kebiasaannya mereka berkongsi makanan antara satu sama lain. Syabas dan pujian kepada pemimpin kita dahulu dan sekarang yang bijak memberi penghormatan kepada Burung Kenyalang dengan memilih burung itu sebagai lambang negeri. Burung Kenyalang ialah burung yang megah dan lambang kekuatan bagi rakyat Sarawak.

Pembentukan GPS untuk Sarawak lebih baik

Pada 9 Januari 2019, politik Sarawak memasuki fasa baharu apabila Gabungan Parti Sarawak (GPS) ditubuhkan secara rasmi dan logo yang menggambarkan burung Kenyalang, diperkenalkan oleh Ketua Menteri, Datuk Patinggi Tan Sri Abang Johari Tun Openg, di Ibu Pejabat PBB di Kuching.

Dalam bentuk huruf ‘S’, Abang Johari berkata, konsep utama logo GPS yang menggambarkan Kenyalang mencerminkan visi dan slogan parti, iaitu ‘Sarawak Didahulukan’.

Majlis pelancaran itu adalah hari bersejarah bagi politik Sarawak kerana mereka telah membentuk parti gabungan berasaskan ‘anak-anak’ Sarawak untuk memimpin dan memberi hala tuju untuk berkhidmat demi kepentingan rakyat Sarawak di Malaysia.

Memandangkan Kenyalang ialah spesies yang sangat dilindungi, maka adalah menjadi tanggungjawab semua ahli GPS secara berterusan melindungi rakyat Sarawak.

Abang Johari berkata, warna merah pada logo itu menggambarkan keluhuran kedua-dua Perlembagaan Persekutuan dan Negeri, manakala warna putih pula melambangkan keadilan Kedaulatan Undang-Undang dan warna hitam melambangkan rukun gabungan itu untuk menegakkan objektifnya.

“Tiga warna itu menunjukkan bahawa GPS ialah gabungan yang akan mempertahankan hak Sarawak selaras dengan Perjanjian Malaysia 1963 dan Perlembagaan Malaysia dan Sarawak,” katanya lagi.

Selaras dengan semangat demokrasi, beliau berkata GPS akan terus membawa keadilan kepada semua kaum dan agama di Sarawak dan memastikan Sarawak dapat membawa nilai tambah kepada kehidupan dan ekonomi negeri.

“Agama anda adalah agama anda, agama saya adalah agama saya,” katanya yang sentiasa mengulangi pendahulunya dan menekankan kebebasan beragama di Sarawak.

“Kepada ahli-ahli GPS, marilah kita bekerjasama untuk mempertahankan Sarawak,” kata Abang Johari kepada empat parti-parti gabungan GPS – Parti Pesaka Bumiputera Bersatu (PBB), Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP).

Dan, tahun ini merupakan tahun ke-4 Abang Johari menerajui negeri ini selepas mengambil alih daripada Ketua Menteri sebelumnya, Allahyarham Pehin Sri Adenan Satem pada 13 Januari 2017.

Sejak itu, Abang Johari tidak berhenti turun padang untuk meneruskan legasi Tok Nan bagi memastikan Sarawak menuju ke arah yang betul untuk mencapai pembangunan dan kemajuan.

Lebih daripada 100 Inisiatif

Sehingga kini, Abang Johari telah melaksanakan lebih daripada 100 inisiatif yang sebenarnya merupakan satu rekod dengan mengambil kira tempoh beliau dilantik sebagai Ketua Menteri. Hal sedemikian ini jelas mencerminkan kesungguhan dan keprihatinan beliau dalam penyelesaian masalah rakyat dan selaras dengan slogan ‘Sarawak Diutamakan’.

Sudah tentu, beberapa inisiatif dalam peringkat perancangan, manakala ada yang sudah dilaksanakan dan ada yang baru bermula. Lagipun, ‘Rom tidak dibina dalam masa sehari’, (seperti kata pepatah) yang bermaksud bahawa untuk melakukan sesuatu kerja dengan betul mengambil masa supaya ia memberi impak yang ketara kepada rakyat. Pembangunan memerlukan masa untuk dilaksanakan kerana ia memerlukan perancangan dan pelaksanaan yang teliti.

Mengutamakan ‘Sarawak’ adalah prioritinya dan beliau  mengubah negeri ini dengan pelbagai inisiatif dan semangatnya untuk mengangkat Sarawak sebagai negeri maju menjelang 2030.

Abang Johari merupakan seseorang yang sangat bersemangat melihat rakyat Sarawak menerima ekonomi digital. Beliau teruja melihat kawasan luar bandar semakin maju walaupun ia adalah tugas yang sukar kerana terdapat tidak kurang daripada 5,000 rumah panjang dan kampung di seluruh Sarawak.

Apabila Kerajaan Pakatan Harapan (PH) memerintah dari Mei 2018 hingga Februari 2020, mereka telah membatalkan dana untuk beberapa projek infrastruktur berimpak tinggi seperti Jambatan Rambungan, Igan dan Batang Lupar tetapi, Abang Jo bukanlah seorang yang mudah mengaku kalah. Beliau segera mendapatkan Bajet Sarawak untuk membiayai ketiga-tiga projek itu bagi memastikan ia siap demi kepentingan rakyat.

Lima peratus cukai jualan ke atas produk petroleum

Pengalaman luas Abang Johari sebagai pemimpin ditambah dengan pegawai berkebolehan di sekelilingnya meletakkan beliau secara strategik memperkenalkan cukai jualan lima peratus ke atas produk petroleum yang merupakan langkah bijak untuk mendapatkan lebih banyak pendapatan daripada sumber Sarawak.

“Ini adalah salah satu cara Kerajaan Sarawak boleh memberi kembali kepada rakyat dengan melaksanakan lebih banyak projek pembangunan dengan wang yang diperoleh daripada cukai,” katanya dalam banyak majlis rasminya.

Sehari selepas sambutan Hari Malaysia pada 17 September 2020, seperti yang dijangkakan, Petronas akhirnya membuat pembayaran pertama cukai jualan sebanyak RM2.95 bilion yang pastinya merangsang pembangunan Sarawak. Dana ini juga digunakan sepenuhnya untuk membiayai beberapa jambatan di kawasan pesisir pantai dan projek infrastruktur lain.

A Man of Many Firsts

Abang Jo juga ialah seorang yang bertanggungjawab membawa banyak penubuhan agensi untuk membangunkan rakyat Sarawak. Beliau telah memperkenalkan Bank Pembangunan Sarawak (DBOS), Petroleum Sarawak Berhad (PETROS), mempertingkatkan Ekonomi Digital, memperkenalkan bas hidrogen, mewujudkan Agensi Pembangunan Rajang Atas (URDA), Agensi Pembangunan Sri Aman (SADA), Agensi Pembangunan Tanah Tinggi (HDA), Agensi Pembangunan Wilayah Utara (NRDA) dan Agensi Pembangunan Samarahan Wilayah Bersepadu (IRSDA) dan lain-lain lagi demi Sarawak yang maju.

Di bawah pentadbiran beliau, satu lagi sejarah tercipta apabila Bandar Kapit akhirnya di sambung ke seluruh Sarawak dengan siapnya projek jalan raya pada tahun 2020.

Ini merupakan sebuah hadiah besar untuk penduduk di Bahagian Kapit dan ia adalah impian yang menjadi kenyataan kepada hampir 90,000 penduduk di Kapit dan Song yang telah menunggu selama bertahun-tahun untuk jalan penghubung itu menjadi kenyataan. Tidak lupa juga kita bahawa dalam Negara Malaysia, hanya Negeri Sarawak yang ada menubuhkan sebuah agensi, dikenali sebagai Unit Untuk Agama-Agama Lain (UNIFOR) untuk melihat kepada kebajikan dan keperluan agama-agama lain.

Strategi Pembangunan Pasca COVID-19 2030

Pada Mei 2020, ketika dunia sedang berhadapan dengan cabaran pandemik Covid-19, Ketua Menteri masih berjaya membentuk Majlis Tindakan Ekonomi Sarawak (SEAC) untuk merangka Strategi Pembangunan PascaCovid-19 2030 (PCDS) sebab ini sangat penting untuk masa hadapan Sarawak.

“Saya yakin, kita boleh merealisasikan aspirasi Sarawak pada tahun 2030 kerana kita mempunyai Perkhidmatan Awam yang cekap dan sektor swasta yang proaktif yang bekerja keras untuk membangunkan Sarawak,” katanya.

Keprihatinan Ketua Menteri terhadap rakyat Sarawak sekali lagi disaksikan dalam Belanjawan Sarawak 2022 yang disifatkannya sebagai bajet pengembangan, memfokuskan kepada pemulihan kita daripada wabak Covid-19.

“Bajet ini akan memberi tumpuan terutamanya untuk melindungi dan memulihkan kehidupan rakyat dan perniagaan kecil. Ia adalah belanjawan berteraskan rakyat,” tambahnya.

Sebagai bukti keprihatinan beliau terhadap rakyat yang terjejas akibat pandemik Covid-19, Abang Johari telah melancarkan tujuh siri bantuan kewangan yang dikenali sebagai Bantuan Khas Sarawakku Sayang (BKSS) berjumlah RM5.3 bilion.

Beliau membayangkan bahawa menjelang 2030, “Sarawak akan menjadi masyarakat yang maju yang didorong oleh data dan inovasi di mana semua orang menikmati kemakmuran ekonomi, keterangkuman sosial dan persekitaran yang mampan”.

Beliau berharap agar semua rakyat Sarawak akan bergema dengan slogan beliau iaitu ‘Sarawak First’ untuk memastikan Burung Kenyalang dalam GPS berjaya terbang tinggi dengan membawa bersamanya visi, harapan, aspirasi dan masa depan yang sentiasa dicita-citakan oleh seluruh rakyat Sarawak.

Apa yang penting sekarang adalah untuk semua rakyat Sarawak yang cintakan keamanan, kestabilan, pertumbuhan ekonomi yang berterusan dan kemajuan untuk terus memberikan Abang Jo dan pasukan GPSnya sokongan dan kepercayaan padu agar mereka dapat terus memberikan yang terbaik kepada Sarawak.

Oleh SAMUEL BAY

See author's posts


Kastam Thailand rampas rokok dari Malaysia

THAILAND: Kastam Thailand merampas 200,000 bungkus rokok pelbagai jenama bernilai lebih RM2.2 juta dipercayai dari Malaysia, dalam satu operasi Khamis lepas.

Ketua Bahagian Siasatan dan Pencegahan Pejabat Kastam Wilayah Songkhla Apinin Shinnawong berkata Kastam Songkhla mengesan sebuah treler dalam keadaan mencurigakan di sempadan Ban Prakob di Na Thawi, Songkhla.

“Hasil pemeriksaan, pegawai kastam menjumpai 800 kotak besar yang mengandungi 200,000 bungkus kecil rokok dipercayai memasuki negara ini dari Malaysia.

“Rokok seludup itu untuk dijual kepada peniaga di Selatan Thailand dan Bangkok,” katanya ketika dihubungi di sini hari ini.

Sementara itu, pegawai penyiasat di Balai Polis Satorn, Na Thawi, Songkhla Pol. Lt. Kol. Weeranit Maisiri berkata polis menahan pemandu treler warga Thai berumur 31 tahun.

“Bertindak daripada bukti dan keterangan saksi, pihak polis menahan lelaki tersebut di satu lokasi berdekatan dengan lokasi operasi,” katanya kepada Bernama. Weeranit berkata lelaki itu menafikan bahawa beliau terlibat menyeludup rokok dari Malaysia dan diikat jamin dengan 100,000 baht.- Bernama

See author's posts


“Kembalikan hak kita dalam MA63” – Sebastian

SHAHRUL QAIZAT

KUCHING: “Apa yang milik kita, kita harus dapatkan balik”.

Itu kata Setiausaha Agung Parti Rakyat Bersatu Sarawak (SUPP), Datuk Sebastian Ting Chiew Yew ketika mengulas mengenai Manifesto Gabungan Parti Sarawak (GPS) sempena Pilihan Raya Umum ke-15 (PRU-15).

Katanya, manifesto itu antara lain akan terus memperjuangkan hak Sarawak seperti termaktub dalam Perjanjian Malaysia 1963 (MA63) dan Laporan Jawatankuasa Antara Kerajaan (IGC) demi mengutamakan keperluan rakyat Sarawak.

“Manifesto GPS ini sangat komprehensif dan banyak perkara yang telah dan akan dilakukan oleh GPS bagi memastikan Sarawak mencapai negeri maju menjelang 2030.

“Ia sangat penting bagi mendapatkan semula hak milik Sarawak yang terhakis dalam MA63 dan IGC.

” Apa yang sepatutnya milik kita, kita mIesti dapatkannya kembali,” katanya ketika ditemui pemberita selepas majlis pelancaran Manifesto GPS untuk PRU-15 di sini malam tadi.

Sebastian menegaskan bahawa setiap rakyat Sarawak mesti mendahulukan Sarawak dan menerapkan semangat ‘Utamakan Sarawak’ di dalam diri masing-masing.

“Sarawak mesti diutamakan, tiada orang yang akan perjuangkan dan membantu Sarawak selain diri kita sendiri. Kita tidak boleh harapkan orang lain untuk memperjuangkan kepentingan Sarawak dan saya harap semua akan sentiasa mengingati perkara ini,”katanya.

SUPP adalah antara empat parti komponen dalam GPS.

See author's posts


Wanita, Pemuda PBB digesa bersiap sedia

KABONG: Jentera Pergerakan Wanita dan Pemuda Parti Pesaka Bumiputera Bersatu (PBB) Kabong diarah bersiap sedia untuk menunjukkan keupayaan terbaik bagi memastikan kerusi Dewan Undangan Negeri (DUN) Kabong meraih majoriti besar pada Pilihan Raya Negeri Ke-12 (PRN12).

Ketua PBB N.40 Kabong, Mohd Chee Kadir berkata, Wanita serta Pemuda mempunyai peranan besar untuk menghadapi PRN12 yang disifatkan paling mencabar supaya DUN Kabong kekal bersama Gabungan Parti Sarawak (GPS).

“Kita mahu jentera Wanita dan Pemuda PBB N.40 Kabong menunjukkan taring untuk memastikan majoriti kemenangan GPS dalam PRN12 akan ditingkatkan berbanding pada PRN11 pada 2016 lalu.

“Walaupun bakal berdepan dengan kesukaran dan cabaran tetapi hasil kerjasama dan pengalaman kita dalam pilihan raya sebelum ini kemenangan akan berpihak kepada GPS… Insyaallah,” katanya berucap pada Majlis Randau dan simbolik penyerahan bendera GPS kepada Ketua Ranting Pergerakan Wanita PBB Kabong di sini semalam.

Turut hadir Setiausaha Politik Ketua Menteri merangkap Penolong Ketua Penerangan Pergerakan Wanita PBB Sarawak, Fridah Osman, Pemangku Ketua Wanita PBB Kabong, Normah Ahmad dan isteri Chee Kadir, Meryani Yasin.

Chee Kadir yang juga Ahli Dewan Undangan Negeri (ADUN) Kabong berkata Wanita dan Pemuda PBB Cawangan Kabong perlu meningkatkan momentum sedia ada dan dalam ‘mood’ bersedia untuk menunggu arahan bagi berdepan PRN12.

“Kita seharusnya sudah bersedia untuk bertempur dan bukannya pada peringkat meninjau dan memerhati. Ini penting bagi memastikan segala persiapan dan perancangan rapi yang dijalankan sebelum ini dapat dilaksanakan dengan teratur,” tegas beliau.

Tambah beliau lagi, kepimpinan GPS yang sedia ada perlu dikekalkan memandangkan banyak kebaikan yang dinikmati segenap lapisan rakyat hari ini.

“Kita tidak akan mengetahui kesan negatif yang akan rakyat hadapi jika berlaku perubahan kepimpinan yang sedia ada.

“Inilah yang harus kita kekalkan, oleh itu jentera Wanita dan Pemuda amat diperlukan untuk memastikan kerajaan GPS terus memenangi PRN12 yang akan diadakan bila-bila masa,” ujarnya.

Terdahulu, Chee Kadir mahu hubungan silaturahim dalam kalangan jawatankuasa Wanita dan Pemuda diperkukuhkan melalui kerjasama dan semangat muhibah agar mereka terus mencipta kejayaan dan memastikan kerja keras yang dilakukan selama ini berbaloi.

Oleh Adi Safarman

See author's posts


Projek RTP Kampung Bintawa Batu siap dilaksanakan

KUCHING: Sebuah projek di bawah Program Transformasi Luar Bandar (RTP) telah disiapkan di Kampung Bintawa Batu yang juga kampung di bawah Dewan Undangan Negeri (DUN) Pantai Damai.

Menteri Muda di Jabatan Ketua Menteri (Hal Ehwal Islam dan DBKU) Datuk Dr Abdul Rahman Junaidi berkata, projek RTP tersebut menggunakan dana sebanyak RM120,000 dan DBKU dipertanggungjawabkan sebagai agensi pelaksana.

Projek RTP tersebut merangkumi sebuah gelanggang sepak takraw, bumbung dan juga lampu limpah (spotlight).

Tambahnya lagi, projek RTP tersebut diberikan kepada Kampung Bintawa Batu kerana kampung tersebut pernah melahirkan pemain-pemain sepak takraw yang berkaliber.

“Meskipun pada suatu ketika dahulu mereka hanya bermain di padang yang sederhana, padang tanah akan tetapi mereka mampu melahirkan pemain yang berkaliber yang bukan hanya menjadi wakil Kampung Bintawa Batu, bahkan turut mewakili kawasan Pantai Damai, bahagian Kuching dan ada juga yang mampu mewakili Sarawak ke peringkat kebangsaan,” ujarnya.

Majlis Penyerahan Projek RTP tersebut telah disempurnakan oleh Timbalan Pengarah Jabatan Perkhidmatan Infrastruktur (INS) Dewan Bandaraya Kuching Utara (DBKU), Mohamad Faisal Adenan kepada Jawatankuasa Kemajuan dan Keselamatan Kampung di gelanggang sepak takraw Kampung Bintawa Batu.

Mengulas lebih lanjut, Dr. Abdul Rahman menzahirkan rasa bangga dan memberi kepercayaan kepada penggiat sukan sepak taraw di kampung tersebut untuk terus meningkatkan usaha dan prestasi sukan sepak takraw di Kampung Bintawa Batu.

Di samping itu, beliau juga menyatakan bahawa projek RTP tersebut istimewa kerana ia telah dipohon oleh penduduk kampung di kawasan tersebut.

“Projek RTP ini amat menarik kerana ia dimohon oleh penduduk kampung dan berbeza dengan projek-projek lain.

“Projek RTP ini meskipun ia kecil akan tetapi setelah ia siap, ia terus mampu untuk memberi manfaat kepada penduduk kampung,” ulasnya selepas Majlis Penyerahan Projek RTP di gelanggang sepak takraw Kampung Bintawa Batu tersebut.

Menurut Junaidi, pada tahun ini terdapat 34 buah projek RTP yang dilaksanakan di kawasan Pantai Damai dan 37 buah projek RTP dicadangkan untuk dilaksanakan pada tahun 2021.

Tambahnya lagi, beliau berharap JKKK mampu menjaga gelanggang sepak takraw itu dengan sebaiknya agar ia mampu digunakan untuk jangka masa yang panjang.

Oleh RYNNA SHA’ERRA

See author's posts


Muhyiddin rasmi Perpustakaan Parlimen baharu

KUALA LUMPUR: Perdana Menteri Tan Sri Muhyiddin Yassin semalam merasmikan Perpustakaan Parlimen yang baharu selepas pusat sumber itu dipindahkan ke Blok Ahli Parlimen dan Pentadbiran yang siap dibina sepenuhnya pada Januari lepas.

Sebelum ini, perpustakaan yang dilengkapi kemudahan lebih selesa seperti bilik bacaan dan bilik karel ahli Parlimen itu bertempat di Blok Utama, kompleks Parlimen.

Pusat ilmu itu mempunyai 43,114 koleksi dokumen asal seperti Perundangan Negeri Selat dan Negeri-negeri Melayu Bersekutu, Penyata Rasmi Dewan Negara dan Dewan Rakyat, Aturan Urusan Mesyuarat, rang undang-undang, akta-akta, kertas statut, kertas perintah, laporan jawatankuasa-jawatankuasa, enakmen, ordinan dan warta kerajaan.

Selain itu, pusat sumber tersebut juga mempunyai koleksi monograf, koleksi jurnal dan koleksi keratan akhbar.

Perpustakaan Parlimen adalah pusat sumber rujukan penting dalam urusan perundangan, parlimen, pentadbiran kerajaan dan pentadbiran awam bagi menyokong keperluan penyelidikan ahli-ahli Parlimen dan warga Parlimen ke arah  pembelajaran sepanjang hayat.

Terdahulu, Muhyiddin meluangkan masa melawat dan melancarkan Pameran Parlimen: Citra Perundangan Malaysia yang mempamerkan ilustrasi bergambar mengenai Parlimen bagi memperkenalkan kepentingan dan kedaulatan institusi perundangan tersebut.

Pameran yang berlangsung mulai semalam hingga 18 September itu dibahagikan kepada enam segmen iaitu Menelusuri Sejarah, Citra Perundangan, Koleksi Tinta Emas, Diplomasi dan Hubungan Luar Negara, Tuan Yang Dipertua, dan Ketua Majlis serta Menteri Parlimen. – Bernama

See author's posts


Pan Borneo, MA63 & bajet tahunan

ISNIN lalu, saya sekali lagi menyusuri laluan Lebuh Raya Pan Borneo dari Sibu/Sarikei ke Kuching. Sudah banyak berubah dan perjalanan makin lancar meskipun di laluan tertentu, ada jalan masih berlopak, tidak rata, mungkin disebabkan hujan lebat sejak kebelakangan ini.

Tetapi pembinaan Lebuh Raya Pan Borneo yang berfasa-fasa, belum siap sepenuhya. Fasa 2 yang bermula semula tahun ini dari Limbang ke Lawas hanya dijangka siap pada 2028 iaitu jajaran tanpa melalui Brunei membabitkan Sarawak-Sabah Link Road (SSLR).

Fasa 1 sepanjang 786 kilometer, dari Telok Melano ke Miri, sudah 78 peratus siap, sejak dimulakan pada 2015 yang bernilai RM16.117 bilion meliputi 11 pakej kerja.

Fasa 1 itu sepatutnya siap pada penghujung tahun ini tetapi dijangka mengalami kelewatan, melangkaui suku pertama tahun depan disebabkan pandemik COVID-19 yang memberi kesan ke atas kemajuan kerja dan kos pembinaan projek, seperti kata Timbalan Menteri Kerja Raya, Datuk Arthur Joseph Kurup.

Bagi sesetengah orang, mungkin masih tidak berpuas hati dengan keadaan lebuh raya Pan Borneo, apatah lagi jika dibandingkan dengan Lebuh Raya Utara Selatan (PLUS) meliputi keseluruhan tanah Semenanjung dari Johor di selatan dan Perlis, di utara sepanjang 820 kilometer (km) iaitu lebih kurang sama jarak antara Lundu dan Miri.

Di sepanjang jajaran PLUS, ada 24 Kawasan Rehat Dan Rawat (R&R) yang selesa selain Hentian Sebelah yang disediakan setiap 25 hingga 50 km.

Terdapat banyak kemudahan disediakan terutama di kawasan R&R seperti pam minyak, tempat makan, tandas, mesin ATM, surau, restoran berhawa dingin dan motel lebuhraya selain gerai menjual buah-buahan.

Reka bentuk lebuh raya PLUS dan konsep R&R, dikatakan antara terbaik di dunia.

Penulis pernah menyusuri lebuh raya Washington DC ke New York sejauh 369 km, yang memakan masa kira-kira 6 jam perjalanan tetapi tidak banyak kawasan R&R dan keadaan lebuh rayanya tidak sehebat PLUS. Orang Amerika gelar ‘Rest Stop’ dan antara paling besar ialah ‘Rest Stop’ di Baltimore.

Namun, tidak adil untuk membandingkan Lebuh Raya Pan Borneo dengan PLUS, yang mengenakan bayaran tol kepada pengguna, sekali gus memaksa/mewajibkan pengendali/pemilik PLUS menyediakan kemudahan seperti R&R untuk disewa.

Begitu pun, pihak pengendali Pan Borneo boleh belajar daripada PLUS dari segi penyediaan tempat seperti R&R, untuk keselesaan pengguna pada jarak yang dirasakan munasabah, bukan terlalu jauh atau sekurang-kurangnya ada Hentian Sebelah untuk menempatkan tandas (biar berbayar asal bersih), tempat solat serta gerai menjual minuman ringan dan buah-buahan.

Tetapi mesej sebenar penulisan kali ini ialah mengapa Sarawak masih jauh ketinggalan dari segi pembangunan infrastruktur berbanding Semenanjung Malaysia?

Mereka di sana sudah tidak lagi menggunakan feri, sedangkan kita di Sarawak masih ‘bergelut’ dengan feri untuk merentas sungai terutama di kawasan pesisir kerana projek pembinaan jambatan, masih dalam pembinaan.

Sepatutnya, 10 atau 20 tahun lalu lagi, kita sudah tidak perlu guna feri. Namun, Sarawak mungkin tiada duit untuk buat projek dengan kos tinggi itu. Jika ada pun, mungkin diagih untuk projek infrastruktur lain di bandar, luar bandar dan pedalaman.

Bayangkan, di Semenanjung rangkaian jalan rayanya agak lengkap.

Terbaharu, sudah siap projek Lebuhraya Persisiran Pantai Barat (WCE) – ia lebih kurang sama konsep dengan Lebuh Raya Pesisir Sarawak.

WCE memudahkan pengguna jalanraya dari Lembah Klang untuk pulang ke kampung halaman mereka di kebanyakan destinasi penting di Perak seperti Teluk Intan, Lekir, Setiawan, Lumut, Manjung, Changkat Cermin dan Beruas tanpa perlu lagi menyusuri PLUS.

Projek ini bernilai RM5 bilion dan laluannya sepanjang 233 km dengan jumlah 20 plaza tol.

Sebenarnya, Sarawak boleh melengkapkan rangkaian jalan rayanya jika kita diberi peruntukan yang sepatutnya dan adil.

Apakah benar Sarawak masih dianaktiri dengan peruntukan untuk pembangunan yang tidak sepatutnya?

Baru-baru ini, Premier Sarawak Tan Sri Abang Johari Tun Openg dilaporkan berkata jumlah geran untuk negeri ini tidak seharusnya ditetapkan sebaliknya diberi berdasarkan hasil pendapatan tahunan Kerajaan Persekutuan.

Katanya, rundingan dengan Kerajaan Persekutuan masih berlangsung untuk mencari formula yang sesuai berkaitan pemberian geran khas tahunan kepada

Sarawak di bawah Perkara 112D Perlembagaan Persekutuan.

“Kami (Sarawak) amat praktikal dan pragmatik. Apabila anda (Kerajaan Persekutuan) meraih keuntungan, anda berkongsi (dengan Sarawak). Ia perlu berasaskan satu formula dan jika keadaan negara tidak begitu baik, kita sama-sama memikul bebannya.

“Jadi, berdasarkan formula itu, jika hasil pendapatan (Kerajaan Persekutuan) berkurangan maka jumlah geran juga akan kurang, anda tidak boleh tetapkan (jumlahnya). (Pada masa sama) Kita juga perlu mengambil berat tentang kedudukan kewangan Kerajaan Persekutuan,” katanya.

Oleh itu kita perlu rujuk semula kepada intipati Perjanjian Malaysia (MA63). Sarawak adalah satu daripada tiga wilayah (Persekutuan Malaya, Sabah dan Sarawak) yang membentuk Persekutuan Malaysia pada 1963.

Sarawak dan Sabah tidak pernah masuk Malaysia seperti negeri-negeri ini tetapi rakan kongsi membentuk Malaysia.

Ya, rakan kongsi – bermakna peruntukan pembangunan tahunan  perlu dibahagi kepada tiga wilayah. Ini baru satu bab. Bab lain turut merangkumi satu pertiga kerusi Parlimen, hak maritim serta ketiadaan wakil Sarawak dan Sabah dalam Lembaga Hasil Dalam Negeri (LHDN), dan banyak lagi.

Untuk perkongsian peruntukan pembangunan, contohnya dalam Bajet 2022 bertemakan ‘Keluarga Malaysia, Makmur Sejahtera’ yang dibentangkan November lalu, mempunyai peruntukan berjumlah RM332.1 bilion.

Jika mengikut konsep perkongsian tiga wilayah, Sarawak dan Sabah, masing-masing sepatutnya dapat RM110.7 bilion.

Tetapi Sarawak diagih hanya RM4.67 bilion, manakala Sabah RM5.16 bilion.

Isu agihan & perkongsian antara tiga wilayah ini jugalah sedang dituntut Sarawak setelah berjaya memaksa Petronas membayar cukai jualan ke atas produk petroleum sebelum ini iaitu RM2 bilion bagi 2019. Selepas ini pun Petronas kena bayar setiap tahun kepada Sarawak berdasarkan hasil  pendapatan tahunan yang layak untuk dicukaikan.

Bukan sahaja Petronas kena bayar, malah mana-mana syarikat swasta yang menjalankan operasi minyak dan gas di Sarawak perlu bayar cukai jualan – state sales tax (SST).

Sekurang-kurangnya wang cukai itu membantu membina tujuh jambatan dengan kos RM5 bilion.

Pembinaan tujuh jambatan terbabit sudah bermula, iaitu Jambatan Paloh dan Batang Lassa di Daro (kedua-duanya siap awal sebelum 2025 iaitu tahun depan), Jambatan Sungai Krian di Saratok, Jambatan Saribas di Pusa, Jambatan Kemena di Bintulu, dan Jambatan Rambungan di Lundu.

Projek jambatan Batang Lupar dengan kos RM848 juta pula dijangka siap sepenuhnya menjelang 2025.

Namun, kita bersyukur apabila akhirnya Kerajaan Pusat bersetuju meminda Perlembagaan Persekutuan November lalu yang mengembalikan semangat yang asalnya difikirkan oleh pihak-pihak kepada Perjanjian Malaysia 1963 (MA63). Ia berkuatkuasa Februari lalu.

Ini meletakkan Sarawak sebagai salah satu daripada tiga wilayah dan dianggap tidak mempunyai status yang sama dengan negeri komponen lain dalam Persekutuan Tanah Melayu.

Kita perlu ingat sekali lagi, ada tiga pihak membentuk Malaysia – Sabah, Sarawak & Tanah Melayu. Adakah adil jika peruntukan negara dibahagi sama rata dgn mengiktiraf Sarawak dan Sabah hanya sebagai negeri.

Contoh, bekas Menteri Kewangan pada 2019 dalam ucapan Belanjawan 2020 mengumumkan akan memberi Sarawak geran RM32 juta. Apakah formula digunakan, adakah pembahagian itu mengambil kira Sarawak sebagai satu daripada 3 ‘partner’ atau satu daripada 13 negeri?

Bagaimanapun, kita tidak tahu sebenarnya berapa hasil negara setiap tahun bagi memudahkan Sarawak membuat perkiraan untuk dibahagi kepada tiga pihak.

Sebab itu Sarawak mendesak supaya ada wakil dalam Lembaga Hasil Dalam Negeri (LHDN) supaya kita tahu berapa banyak duit keluar masuk dan berapa hasil bersih pendapatan negara.

Perenggan 34 Laporan IGC (Jawatankuasa Antara Kerajaan (Inter-Governmental Committee), mengatakan adalah mandatori Sarawak dan Sabah menpunyai wakil dalam LHDN tetapi sehingga kini, tiada wakil dari Sabah dan Sarawak.

Mungkin sudah tiba masanya kita mempunyai wakil dalam LHDN supaya kita tahu berapakah sebenarnya pendapatan negara, supaya kita dapat mengolah formula untuk pembahagian pendapatan itu berdasarkan semangat perjanjian pembentukan Malaysia.

Sebagai anak Malaysia, kita juga mahu melihat warganya menikmati hasil pembangunan negara.

Kita mahu Lebuh Raya Pan Borneo, sekurang-kurangnya setanding Lebuh Raya Utara Selatan dengan taburan kawasan R&R dari Lundu ke Limbang.

Tiada masalah bagi pengguna Lebuh Raya Utara Selatan memandu waktu tengah malam hingga dinihari, kerana lampu ada di tepi sepanjang lebuh raya. Tiada masalah jika lapar, dahaga boleh singgah di mana-mana kawasan R&R yang dibuka 24 jam, malah boleh mandi dan solat atau berehat di motel dengan kadar sewa munasabah.

Kita pun mahu kemudahan sama di sepanjang Lebuh Raya Pan Borneo.

* Penulis adalah Penasihat Editorial Eksekutif Utusan Sarawak

See author's posts


Agong terima menghadap Menteri Luar China

YANG di-Pertuan Agong Al-Sultan Abdullah Ri’ayatuddin Al-Mustafa Billah Shah (kiri) berkenan bersalaman dengan Wang Yi selepas menerima menghadap Menteri Luar China itu di Istana Negara semalam. • Foto BERNAMA

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menerima menghadap kunjungan hormat Menteri Luar China Wang Yi di Istana Negara, di sini semalam.

Datuk Pengelola Bijaya Diraja Istana Negara Datuk Ahmad Fadil Shamsuddin berkata, majlis menghadap itu adalah julung kali buat Wang Yi yang kini dalam rangka lawatan rasmi dua hari ke Malaysia bermula Isnin lalu.

Ahmad Fadil berkata dalam sesi yang berlangsung selama 45 minit, Seri Paduka dan Wang Yi telah menyentuh berkenaan hubungan dua hala yang erat terjalin antara Malaysia dan China sejak 1974.

“Kedua-dua pemimpin turut menyentuh berkenaan usaha pengukuhan perdagangan dan ekonomi antara kedua-dua negara ke tahap lebih tinggi susulan peningkatan jalinan hubungan Malaysia-China ke tahap Perkongsian Strategik Komprehensif pada 2013.

“Kedua-dua negara akan menyambut ulang tahun ke-10 perkongsian itu tahun depan,” menurutnya dalam satu kenyataan.

Turut hadir, Menteri Luar Datuk Seri Saifuddin Abdullah, Duta Besar China ke Malaysia Ouyang Yujing dan Ketua Setiausaha Kementerian Luar Datuk Amran Mohamed Zin.

Ahmad Fadil berkata, Al-Sultan Abdullah menzahirkan penghargaan dan rasa sukacita terhadap hubungan erat Malaysia dan China yang terjalin secara istimewa dalam pelbagai aspek termasuk bantuan yang dihulurkan Kerajaan China dan kerjasama antara kedua-dua negara dalam memerangi penularan Covid-19 serta pemulihan pasca pandemik.

“Seri Paduka menzahirkan penghargaan kepada Tuan Yang Terutama Wang Yi atas persilaan kepada Baginda untuk mengadakan lawatan rasmi ke China.

“Seri Paduka juga berkenan mempersilakan Presiden China Tuan Yang Terutama Xi Jinping untuk mengadakan lawatan rasmi ke Malaysia. Kali terakhir beliau melawat Malaysia ialah pada tahun 2013,” katanya.

Pada sesi menghadap itu, Seri Paduka dan Wang turut menyentuh mengenai projek pelaburan syarikat China di Pahang khususnya Malaysia-China Kuantan Industrial Park yang terletak di Gebeng, Pahang.

Menurut Ahmad Fadil, Seri Paduka menzahirkan penghargaan kepada Kerajaan China kerana projek-projek tersebut menjadi pemangkin pertumbuhan ekonomi terutamanya di Pahang dan Wilayah Ekonomi Pantai Timur Malaysia (ECER).

China adalah rakan dagangan terbesar Malaysia sejak 2009 dan menyumbang 18.9 peratus kepada jumlah dagangan global negara pada 2021.

Pada masa sama jumlah dagangan China dengan Malaysia mencecah rekod tertinggi sebanyak USD101.55 bilion (RM450.6 bilion) pada 2021.

Pada 2021 juga, stok pelaburan langsung asing dari China ke Malaysia mencecah RM25.91 bilion. Pada tahun yang sama, pelaburan yang diluluskan dengan penyertaan dari China ialah RM16.6 bilion manakala pelaksanaan pelaburan dengan penyertaan dari China mencecah RM1.82 bilion. – Bernama

See author's posts


Lima hari, tiada kes positif dilaporkan

KUCHING: Sarawak merekodkan sifar kes positif Covid-19 bagi hari kelima berturut-turut, semalam.

Timbalan Ketua Menteri merangkap Pengerusi Jawatankuasa Pengurusan Bencana Negeri (JPBN), Datuk Amar Douglas Uggah Embas berkata jumlah kes positif kekal 544 kes.

“Manakala empat kes baharu telah sembuh dan discaj dari hospital. Daripada empat kes tersebut, tiga dari Hospital Umum Sarawak dan satu kes dari Hospital Sibu.

“Jumlah keseluruhan kes postif Covid-19 yang telah sembuh dan discaj ialah seramai 435 kes atau 79.96 peratus,” katanya pada sidang media laporan Covid-19 di Sarawak di sini semalam.

Beliau berkata seramai 19 individu dalam siasatan (PUI) baharu dilaporkan dan seramai 19 kes masih menunggu keputusan makmal.

“Secara keseluruhan, kejayaan yang kita kecapi adalah hasil daripada pematuhan semua rakyat Sarawak serta kerjasama semua pihak dalam mengekang Covid-19 ini.

“Sehingga kini, graf kes positif di Sarawak menunjukkan ia mendatar selama lima (5) hari berturut-turut.

“Oleh itu kita harus mengekalkan norma baharu ini untuk memastikan tiada gelombang kedua selepas ini,” ujarnya.

Uggah turut memohon supaya semua orang menjaga kebersihan diri dan penjarakan sosial.

“Kita juga tidak akan teragak-agak untuk mengambil tindakan terhadap pihak yang menyebarkan berita palsu, seperti ada yang menyatakan sifar kes Covid-19 di Sarawak kerana kita tidak membuat saringan.

“Itu adalah satu penipuaan, dan kita telah membuatlaporan polis terhadap hal ini dan kes-kes lain yang melibatkan berita palsu,” katanya.

Uggah menegaskan sehingga kini 33,459 kes telah disaring di seluruh negeri.

See author's posts


Tanah liat alternatif baharu hasilkan batik

TIGA usahawan batik Norazizah Kasim, 43, (kanan), Mohd Shawal Awi, 37, dan Suhaila Muda, 41, menunjukkan batik ‘clay marble’, batik ‘skrin marble & clay’ dan batik ‘skrin marble’ yang dihasilkan mereka semasa ditemui di Kompleks Kraftangan Malaysia Cawangan Terengganu, Chendering, semalam.

KUALA TERENGGANU: Kraftangan Malaysia Cawangan Terengganu bersama 16 usaha- wan bimbingannya berjaya menghasilkan produk baharu batik menggunakan tanah liat sebagai alternatif kepada penggunaan lilin bagi membuat lakaran motif batik.

Pengarah Kraftangan Malaysia Cawangan Terengganu Fazlin Mohamad Zaki berkata produk baharu batik itu dikenali sebagai clay marble, skrin marble and clay dan skrin marble.

Katanya kesemua produk tersebut akan dipamerkan dan dijual buat pertama kalinya di Festival Kraf Tekstil Pantai Timur, dari 17 hingga 26 Februari di Kuantan, Pahang dan Hari Kraf Kebangsaan bermula 23 Februari hingga 7 Mac depan di Kompleks Kraf Kuala Lumpur.

“Tanah liat yang digunakan adalah bahan yang sama untuk penghasilan produk tembikar dan seramik. Ia adalah bahan alternatif kepada bahan penghalang warna dalam penghasilan batik kaedah tradisional selama ini iaitu campuran lilin,” katanya kepada Bernama.

Katanya, penggunaan tanah liat untuk lakaran motif batik itu merupakan inovasi baharu Kraftangan Malaysia, sebagai alternatif penghasilan batik yang lebih jimat dan mudah dikendalikan.

Sementara itu beberapa usaha- wan yang ditemui Bernama berpendapat, penggunaan tanah liat lebih mudah berbanding campuran lilin dan damar.

Norazizah Kasim, 43, berkata tanah liat lebih mudah didapati di pasaran, harganya lebih rendah dan proses penghasilan batik boleh dilakukan dalam suasana yang lebih selesa, tanpa perlu berdepan bahang api seperti teknik campuran lilin dan damar.

“Blok batik hanya perlu dicelup sebentar dalam bancuhan tanah liat, dan kemudiannya diterap pada kain dan dibiarkan sehingga kering, sebelum proses mewarna dilakukan.

“Penggunaan tanah liat ini tidak memerlukan pekerja mahir untuk melakukannya, kerana dengan sedikit kreativiti sahaja, lakaran batik yang cantik sudah boleh dihasilkan,” katanya yang memfokuskan kepada teknik tie dye selama ini melalui syarikatnya, Gee Batik Collections.

Katanya antara jualan batik yang dijangka mendapat sambutan hangat dalam dua festival itu nanti ialah kemeja, blaus, seluar palazo, tudung, baju kelawar dan jubah.

Bagi Mohd Shawal Awi, 37, pula katanya teknik penggunaan tanah liat sangat sesuai untuk generasi muda yang berminat untuk menceburkan diri dalam penghasilan batik, kerana jika terdapat kesalahan dalam proses terapan, ia boleh dipadam dan tidak berlaku sebarang pem- baziran kain.

“Itu keunikan guna tanah liat, sesiapa pun boleh belajar dan tidak perlu risau risiko kain yang membazir akibat kesalahan, ketika proses menerap blok batik. Paling penting, proses pembuatannya adalah sangat selesa dan selamat,” katanya yang terkenal dengan pelbagai rekaan batik untuk golongan lelaki.

Seorang lagi usahawan batik, Suhaila Muda, 41, berkata penggunaan tanah liat juga lebih mudah, kerana tidak lagi perlu melalui proses merebus kain untuk membuang campuran lilin dan damar.

“Sebaliknya, kain hanya perlu dibasuh sahaja dan dijemur untuk proses mewarna pula dan ia lebih menjimatkan masa dan kos bahan api untuk proses merebus,” katanya.– Bernama

See author's posts


APM bantu penunggang basikal

SIMANGGANG: Nasib malang menimpa seorang lelaki apabila basikal yang ditunggangnya terbabit dalam satu kemalangan kecil di kawasan Bukit Penyauk berdekatan bandar ini lewat petang semalam.

Justeru, sekumpulan petugas Angkatan Pertahanan Awam Malaysia (APM) Daerah Sri Aman dikejarkan ke lokasi tersebut bagi memberi bantuan perubatan awal kepada mangsa berkenaan.

“Sebelum berlaku kejadian tersebut, mangsa bersama beberapa orang telah melakukan aktiviti berbasikal dari Bandar Simanggang ini menuju ke kawasan Bukit Penyauk sekitar 6.00 petang.

“Bagaimanapun, basikal yang ditunggang oleh mangsa telah mengalami hilang kawalan di Bukit Penyauk sebelum dia terbabas dan mengalami luka pada bahagian kepala, kedua-dua tangan dan juga lutut,” kata pegawainya Kapten (PA) Siti Huzaimah Ibrahim.

Rakan-rakan mangsa kata beliau, bertindak menghubungi pihaknya pada 6.08 petang dengan lelaki tersebut segera dihantar ke wad kecemasan hospital di sini sebaik sahaja selesai memberi bantuan perubatan awal berkenaan.

“Semua petugas bergerak pulang ke bilik operasi di sini untuk menunggu panggilan kecemasan yang seterusnya setelah berpuas hati melihat lelaki tersebut menerima rawatan lanjut daripada pihak perubatan di hospital.

“Saya mohon kepada semua penduduk untuk berhati-hati ketika bersukan. Jika berlaku sebarang kecemasan maka sila hubungi kami di talian 083320973 untuk tujuan tindakan segera daripada pihak APM di sini,” kata Siti.

See author's posts


19 MAUT dirempuh kereta api

LAHORE, PAKISTAN: Sekurang-kurangnya 19 penganut Sikh dari keluarga yang sama terbunuh selepas van yang dinaiki dirempuh kereta api.

Pemandu van memandu melalui lintasan berkenaan yang tidak dikendalikan petugas dan dirempuh kereta api dalam kejadian berhampiran bandar kecil Farooqabad.

“Pemandu van mengambil keputusan tergesa-gesa dengan memandu ke trek berkenaan,” kata jurucakap kereta api Pakistan, Quratul Ain kepada AFP, sambil menambah bahawa penumpang adalah semua penganut Sikh.

Jurucakap polis tempatan, Wajid Abbas mengesahkan bahawa semua yang mati itu berasal dari keluarga yang sama dan lapan individu lain berada dalam keadaan kritikal di hospital.

Tidak ada penumpang kereta api yang cedera.

Kumpulan berkenaan yang berasal dari utara negara itu kembali dari lawatan ke Nankana Sahib, tempat kelahiran pengasas Sikhisme, Guru Nanak, berhampiran Lahore.-AFP

See author's posts


Kuasa beli tarik minat PATI

TEBEDU: Kuasa membeli yang tinggi di Sarawak menarik minat pendatang asing tanpa izin (PATI) dari negara jiran menyelinap masuk ke negeri ini.

Pengarah Suruhanjaya Pencegahan Rasuah (SPRM) Sarawak, Zaki Hassan berkata ramai daripada golongan ini datangnya dari kalangan peniaga yang ingin mencuba nasib berniaga di sini.

“Sarawak ini bumi yang bertuah, apa sahaja yang dijual meskipun di tepi jalan pasti akan mendapat sambutan.

“Disebabkan ini ramai daripada mereka (PATI) datang ke sini untuk merebut peluang tersebut,” katanya dalam ucapan ketika merasmikan Program Sempadan Kita, Maruah Kita di Imigresen ICQS Tebedu di sini semalam.

Menurutnya, golongan ini akan sedaya upaya sehingga sanggup melakukan apa sahaja untuk menembusi sempadan ini, termasuk memberi rasuah.

“Jika ada satu laluan dijaga oleh pihak berkuasa, mereka akan mencari laluan ‘tikus’ yang lain, malah ada yang berani untuk menyogok pihak berkuasa yang bertugas tersebut,” ujarnya lagi.

Justeru, beliau menyeru agar anggota yang bertugas untuk menjaga integriti supaya menerima tidak terjerumus dalam aktiviti rasuah kerana tindakan seperti ini bakal menjejaskan nama baik dan kredabiliti penjawat awam secara keseluruhannya.

Sementara itu, Zaki turut mendedahkan bahawa ada dari kalangan penduduk tempatan berkomplot sebagai sindiket dan bertindak sebagai ‘tekong’ yang bertugas menyeludup PATI masuk ke sini.

“Saya berharap seluruh warga tempatan perlu tegas dalam menghalang kemasukan mereka ke sini dan jangan terlibat dalam apa-apa aktiviti jenayah seperti ini,” tegasnya lagi.

Dalam hal berkaitan, Zaki menzahirkan rasa kebimbangan kerana kemasukan PATI turut menyumbang kepada anasir yang tidak baik (seperti dadah, barang seludup) yang akan menjejaskan sosio-ekonomi di negeri kita.

Selain itu, di dalam keresahan menghalang penularan Covid-19 di negeri ini, beliau turut khuatir golongan yang ingin menyelinap sempadan ini berpotensi untuk membawa wabak tersebut.

“Mereka masuk secara haram, maka sudah pasti tiada ujian saringan dijalankan. Inilah perkara yang paling kita takutkan sekarang ini,” katanya lagi.

Turut hadir Pengarah Imigresen Negeri Sarawak Datu Ken Leben, Pengarah Kastam Diraja Malaysia Negeri Sarawak Herman Sha Abdullah dan Timbalan Pengarah SPRM Sarawak Chang Ching.

Oleh Akmal Adib Yusup

See author's posts


Rodiyah mahu perkasa peranan wanita

KUCHING: Ahli Parlimen Batang Sadong, Rodiyah Sapiee berhasrat untuk memperkasakan peranan wanita di luar bandar terutama bagi kawasan Batang Sadong.

Katanya, setelah memenangi kerusi itu semalam, beliau berazam mahu meneruskan rancangan pembangunan.

“Saya akan meneruskan pembangunan seperti yang dirancang tiga Ahli Dewan Undangan Negeri (ADUN) di bawah Parlimen ini. Itu agenda saya.

“Malah, saya juga berhasrat untuk memperkasakan peranan wanita di luar bandar terutama bagi kawasan Batang Sadong,” katanya ketika ditemui selepas sidang media Gabungan Parti Sarawak (GPS) sempena PRU15 di Pusat Konvensyen Borneo Kuching (BCCK), malam tadi.

Rodiyah menang dengan majoriti 14,893 undi menewaskan Setiausaha Kerja Parti Amanah Negara (AMANAH) Sarawak, Lahaji Lahiya mewakili gabungan Pakatan Harapan (PH).

Lahaji, seorang pesara guru mendapat 3,775 undi.

Rodiyah, 44, sebelum ini bertugas sebagai Pengurus, Pengurusan Risiko di Lembaga Pembangunan dan Lindungan Tanah Sarawak (LCDA) sejak 2004, mengantikan tempat Dato Sri Nancy Shukri yang berpindah ke Parlimen Santubong.

See author's posts


KCFC kecewa raih tiga mata

SKUAD Kuching City FC (KCFC) gagal mencuri sebarang mata apabila tewas ditangan Kelantan United FC (KUFC) 0-1 pada saingan Liga Premier, malam semalam.

Jaringan tunggal penyerang, Fakhrulzaman Wan Abdullah Zawawi pada minit ke-52 memastikan skuad The Green Deer itu melonjak ke tangga ketiga Liga Premier dengan mengutip 16 mata dan hanya dibeza dua mata dengan pendahulu liga, Negeri Sembilan FC.

Beraksi selaku pasukan tuan rumah di Stadium Bola Sepak Kuala Lumpur, Cheras, KUFC dikejutkan asakan awal pelawat menerusi percubaan Joseph Kallang Tie namun ditangkap kemas Mohd Ramadhan Ab Hamid, seawal minit kesembilan.

Tujuh minit berselang, tuan rumah membalas serangan menerusi Mohd Imran Samso tetapi rembatan luar kotak penalti pemain muda itu pula terbias pertahanan lawan.

Aksi tuan rumah terus rancak apabila KUFC mencipta gerakan satu dua tetapi percubaan bekas pemain Sarawak, Syahrul Azwari Ibrahim ditampan penjaga gol KCFC, Wan Muhammad Azraie Wan Teh pada minit ke-17 manakala tandukan pemain KCFC, Mazwandi Zekeria sedikit serong di sebelah kanan gawang, tiga minit kemudian.

Gassama Alfusainey meneruskan usaha pemburuan gol buat skuad kendalian Akira Higashiyama tetapi tandukannya berpunca sepakan penjuru dinafikan Wan Muhammad Azraie, minit ke-32.

Minit-minit akhir babak pertama, giliran Mohd Ramadhan pula mempamerkan kehebatan di pintu gol apabila menyelamatkan tandukan jarak dekat Joseph Kallang untuk memastikan kedudukan kekal 0-0 sehingga wisel dibunyikan.

Gol yang ditunggu-tunggu akhirnya menjelma pada babak kedua apabila sepakan percuma menarik dilakukan Fakhrulzaman dari jarak 25 meter terus menerjah jaring pada minit ke-52.

Tersentak dengan jaringan itu, skuad kendalian Irfan Bakti Abu Salim terus menggandakan serangan namun jentera serangan KCFC diketuai Hudson Dias masih gagal menembusi gawang tuan rumah.

Sebaliknya, Fakhrulzaman hampir menambah gol kedua pada minit ke-81 namun percubaannya terus ke dakapan penjaga gol KCFC.

Usaha KCFC untuk sekurang-kurangnya mencuri satu mata turut hampa apabila percubaan pemain gantian, Shafiq Shaharudin tersasar pada minit ke-85 manakala rembatan Mohammad Zainudin Bohri melepasi palang, seminit kemudian.

Kemenangan itu menyaksikan KUFC kini menduduki di tangga ketiga selepas mengharungi sebanyak sembilan perlawanan dengan merekodkan lima kemenangan, sekali seri dan tiga kalah.

Manakala skuad KCFC pula kini kekal berada ditangga ke-10 Liga Premier dengan memungut tujuh mata daripada sembilan perlawanan.

Oleh ADI SAFARMAN

See author's posts


DUNIA SEMAKIN CAKNA HAL BUANGAN PLASTIK

PADA 28 Februari (Isnin) depan, Perhimpunan Alam Sekitar Bangsa-bangsa Bersatu (UN) akan diadakan di Nairobi, bagi membincang perihal kesan pembuangan sisa plastik.

Nampaknya, dunia kini sedang memikirkan untuk mengadakan satu triti bagi menangani masalah bahaya bahan buangan plastik terhadap alam sekitar.

Pertubuhan Kerjasama dan Pembangunan Ekonomi (OECD) merasakan amat perlu diwujudkan penyelesaian ke arah satu masalah global yang rumit yang berpunca daripada perbuatan yang terlalu lazim dilakukan tanpa kepekaan akan kesannya terhadap manusia.

Oleh kerana penggunaan plastik bagaikan terlalu mudah untuk digunakan, ramai tidak sedar bahawa kurang daripada 10 peratus daripada bahan plastik yang kita gunakan dikitar semula di seluruh jagat raya.

Laporan OECD mendapati bahawa pada tahun 2019 sebanyak 460 juta tan plastic telah digunakan, dan angka itu dua kali ganda meningkat jika dibandingkan dengan statistic pada 2000.

Hanya pada 2020, akibat pandemik Covid-19, penggunaan plastik didapati menurun dengan 2.2 peratus.

Hasil dari penggunaan sedemikian banyak, didapati 353 juta tan bahan buangan daripada plastik ‘mencekik’ muka bumi ini, akibat hanya sembilan peratus yang dikitar semula, 19 peratus dilupuskan melalui system pembakaran, 22 peratus dibuang begitu sahaja pada tanah pelupusan, sama ada dibakar secara terbuka atau dibiarkan ‘membocori’ alam sekitar.

Baki 50 peratus lagi dibuang di tanah pelupusan yang tidak dikawal. Apabila bibit-bibit pemulihan ekonomi mulai menjelma, masalah bahan buangan plastik yang digunakan semula mulai meningkat pula.

Dalam memikirkan hal itu OECD menyarankan agar setiap negara di dunia mewujudkan pasaran untuk bahan kitar semula plastik tetapi setakat yang diketahui kejayaannya hanya setakat enam peratus pada ketika ini.

Dunia perlu memikirkan secara serius untuk mewujudkan suatu macam teknologi bagi menangani masalah yang amat genting ini dan perlu ditangani sesegera mungkin sebelum keparahannya memuncak ke tahap kedahsyatan yang tidak terbendung kemudian nanti.

See author's posts


2 cedera, motosikal kuasa tinggi terbakar

BETONG: Penunggang dan pembonceng terselamat selepas motosikal berkuasa tinggi dinaiki mereka terbakar dalam kemalangan dengan sebuah kenderaan pacuan empat roda berhampiran Simpang Layar jalan Betong-Saratok di sini petang tadi.

Pegawai Operasi Balai Bomba dan Penyelamat (BBP) Betong, Henry Jugah berkata pihaknya menerima panggilan daripada orang awam sekitar jam 3.40 petang.

“Kemalangan melibatkan sebuah motosikal berkuasa besar yang dinaiki dua lelaki dewasa dengan sebuah kenderaan pacuan empat roda jenis Nissan Navara yang turut dinaiki dua lelaki dewasa.

“Impak dari kemalangan, motosikal tersebut telah terbakar 100 peratus.

Kedua-dua penunggang serta pembonceng motosikal mengalami kecederaan dan diberi rawatan awal oleh Unit EMRS.

“Mangsa dibawa ke Hospital Betong bagi mendapatkan rawatan. Bagaimanapun, pemandu serta penumpang pacuan empat roda tiada mengalami sebarang kecederaan,” katanya.

Oleh ADI SAFARMAN

See author's posts


Jangan pandang ringan ancaman Covid-19

KABONG: Ahli Dewan Undangan Negeri (ADUN) Kabong, Mohd Chee Kadir mengingatkan kepada masyarakat di kawasan Dewan Undangan Negeri (DUN) Kabong agar sentiasa berwaspada dan tidak memandang ringan ancaman pandemik Covid-19.

Beliau berkata dalam keadaan sekarang orang ramai tidak boleh leka dan memandang ringan ancaman Covid-19, kerana virus itu tidak nampak pada mata kasar serta boleh menjadi ancaman besar jika penduduk leka.

“Saya mengingatkan kepada masyarakat terutamanya di DUN Kabong agar meneruskan amalan norma baharu, dan patuhi Prosedur Operasi Standard (SOP) semasa Perintah Kawalan Pergerakan Pemulihan (PKPP) yang disaran oleh kerajaan bagi memastikan wabak Covid-19 tidak menular kepada penduduk,” katanya semasa melakukan lawatan ke Sekolah Kebangsaan (SK) Saint Micheal Plassu, Roban dekat sini semalam.

Chee Kadir berkata, catatan kes jangkitan yang terbaru masih dilaporkan berlaku di Kuching dan Bintulu ketika ini perlu diberi perhatian oleh penduduk.

Lantaran itu katanya ibu bapa perlu mengingatkan anak-anak yang turun ke sekolah supaya sentiasa berhati-hati dan selalu mencuci tangan serta jangan bergaul secara rapat dengan rakan-rakan semasa di sekolah.

Dan tambahnya jangan hantar anak ke sekolah jika anak didapati tidak sihat atau demam.

“Pantai Tanjung Kembang contohnya, menyaksikan kehadiran pengunjung yang ramai pada setiap hujung minggu. Saya juga ingin mengingatkan orang ramai supaya menitik beratkan keselamatan serta mempraktikkan penjarakan sosial.

“Kita mahu kawasan di daerah ini terus kekal sebagai kawasan hijau dan tidak mencatatkan sebarang kes. Amalkan kebersihan sebagaimana yang disarankan dan guna penutp hidung dan mulut jika berada di kawasan seperti pasar raya dan tempat awam yang terdapat ramai orang.

“Apa yang perlu kita semat dalam fikiran kita sekarang, kita kini masih belum selamat sepenuhnya daripada ancaman wabak Covid-19.

“Kita perlu sentiasa berwaspada selalu dan ingat kepada ungkapan ‘Kita Jaga Kita’, ‘Putuskan Rantaian Covid-19’ dan ‘Kita Mesti Menang’,” ujar Chee Kadir.

Justeru katanya, adalah menjadi tanggungjawab masyarakat untuk terus kekal patuhi SOP dan amalkan kawalan kendiri bagi bersama-sama memutuskan rantaian penularan Covid-19 dalam negara.

See author's posts


Ada MP undur diri

SIDANG MEDIA… Datuk Patinggi Tan Sri Abang Johari Tun OPeng ketika sidang media selepas menyempurnakan Majlis Perasmian Persidangan Perwakilan Tri-Tahunan Ke-5 PRS di Sibu, semalam.

SIBU: Segelintir Ahli Parlimen mewakili Parti Pesaka Bumiputera Bersatu (PBB) tidak akan dicalonkan semula untuk bertanding pada Pilihan Raya Umum ke-15 (PRU-15) akan datang.

Premier Sarawak yang juga Presiden PBB, Datuk Patinggi Tan Sri Abang Johari Tun Openg, berkata tempat mereka akan digantikan dengan muka baharu.

“Ada ahli Parlimen PBB yang telah menyampaikan hasrat mereka untuk tidak mempertahankan kerusi pada PRU15.

“Mereka menyatakan sudah sampai masanya mereka mencari pengganti atau memberi laluan kepada orang lain,” katanya pada sidang media selepas merasmikan Persidangan Perwakilan Tri-Tahunan Ke-5 Parti Rakyat Sarawak (PRS) di sini, semalam.

Abang Johari bagaimanapun tidak menyebut nama dan jumlah Ahli Parlimen PBB yang mahu bersara.

Untuk rekod, PBB mempunyai 13 Ahli Parlimen.

Ahli Parlimen berkenaan adalah Dato Sri Wan Junaidi Tuanku Jaafar (Santubong), Datuk Seri Fadillah Yusof (Petra Jaya), Rubiah Wang (Kota Samarahan), Datuk Seri Nancy Shukri (Batang Sadong), Datuk Rohani Abdul Karim (Batang Lupar) dan Datuk Robert Lawson Chuat (Betong).

Selain itu, PBB juga juga mempunyai Ahli Parlimen di Tanjung Manis yang diwakili Yusuf Abdul Wahab, Ahmad Johnie Zawawi (Igan), Datuk Hanifah Hajar Taib (Mukah), Dato Sri Alexander Nanta Linggi (Kapit), Lukanisman Awang Sauni (Sibuti), Datuk Hasbi Habibollah (Limbang) and Datuk Henry Sum Agong (Lawas).

Pada PRU-14, PBB tewas di kerusi Parlimen Puncak Borneo yang dimenangi Datuk Willie Mongin atas tiket Parti Keadilan Rakyat (PKR) ketika itu.

Ketika ditanya persediaan Gabungan Parti Sarawak (GPS) untuk menghadapi PRU-15, Abang Johari pihaknya sudah bersedia.

“Kita tidak tahu bila PRU-15, tapi satu perkara yang penting ialah dalam GPS kita sentiasa bersedia macam PRN (Pilihan Raya Negeri) dulu, kita bersedia tetapi secara diam-diam, kerja saja supaya rakyat dapat melihat,” katanya yang juga Pengerusi GPS.

Ditanya sama ada beliau akan menasihati PRS dan parti komponen GPS lain untuk meletakkan calon wanita dalam PRU15 nanti, Abang Johari berkata:

“Itu saya serahkan kepada parti masing-masing untuk menentukan siapa yang akan mereka pilih sebagai calon mereka.

“Ia adalah kes yang sama untuk PBB. Saya tidak boleh memberitahu anda bagi pihak PRS kerana ia terpulang kepada kepemimpinan parti.

“Tetapi, bagi PBB ada tanda-tanda mereka mahu memberi laluan kepada muka baharu. Saya akan mendedahkan calon apabila tiba masanya,” katanya tanpa mendedahkan lebih lanjut.

GPS mempunyai 19 kerusi di Dewan Rakyat iaitu PBB 13 kerusi; Parti Rakyat Sarawak (PRS) tiga kerusi; Parti Demokratik Progresif (PDP) dua kerusi dan Parti Rakyat Bersatu Sarawak (SUPP) satu kerusi.

Oleh AKUN GIMAN

See author's posts


Fokus kepada pembangunan Sri Aman

SRI AMAN: Rakyat di kawasan Dewan Undangan Negeri (DUN) Simanggang dinasihati tidak mudah termakan hasutan segelintir pihak yang cuba menimbulkan isu berkaitan Gabungan Parti Sarawak (GPS) di media sosial.

Wakil rakyatnya merangkap Menteri Muda Kesejahteraan Komuniti, Datuk Francis Harden Hollis berkata rakyat sebaliknya perlu memberi fokus terhadap perkembangan pembangunan di Sri Aman daripada mempercayai isu yang dilempar oleh pihak berkenaan.

“Semenjak berakhirnya zaman Barisan Nasional (BN), para pemimpin kita telah bertindak menubuhkan GPS bagi memberi lebih banyak fokus terhadap usaha pembangunan di Sarawak termasuk di Sri Aman.

“Bagaimanapun usaha berkenaan perlu mendapat sokongan menyeluruh daripada rakyat agar projek pembangunan yang dirancang untuk mereka dapat terus dilaksana tanpa digugat oleh pelbagai isu,” kata beliau.

Selain itu Harden ketika melakukan lawatan lapangannya sekitar Sri Aman baru-baru ini berkata rakyat yakin bahawa Kerajaan GPS sudah banyak berbakti terhadap proses pembangunan di kawasan mereka dari dahulu hingga sekarang.

Katanya banyak projek pembangunan fizikal sudah dan sedang dilaksana oleh Kerajaan GPS di kawasan Sri Aman seperti naik taraf Taman Tebingan Sungai Batang Lupar, pembinaan Jambatan Batang Lupar Kedua, jalan desa, naik taraf loji air, pembinaan jambatan konkrit dan banyak lagi.

“Pada masa yang sama juga pembinaan Projek Hospital Sri Aman Kedua bernilai RM180 juta juga hampir tiba ke penghujungnya dan akan mula beroperasi setelah mendapat tauliah daripada Kementeri Kesihatan Malaysia.

“Justeru saya berharap agar rakyat Sri Aman terus menghargai usaha pembangunan ini dengan bertindak menyokong GPS agar projek pembangunan yang sedang dilaksana dapat diteruskan dari masa ke semasa,” kata Harden.

Terdahulu beliau bersama rombongan Naim Gamuda JV (Join Venture) baru-baru ini telah meluangkan masa untuk meninjau masalah rakyat di empat kampung dan rumah panjang dalam kawasan ini.

Empat rumah panjang dan kampung yang dilawati oleh beliau dan rombongan tersebut adalah Rumah Lina di Bayai C, kawasan simpang Batu Lintang, Kampung San Tabut dan Rumah Sabung di Bayai Baru.

Oleh VALENTINE NGUMBANG

See author's posts


Masjid Darus Sa’adah dinaik taraf

KUCHING: Kerajaan Sarawak telah menyalurkan peruntukan Program Transformasi Luar Bandar (RTP) bagi menaiktaraf Masjid Darus Sa’adah di sini, semalam.Datuk Bandar Majlis Bandaraya Kuching Selatan (MBKS) Dato Wee Hong Seng berkata, dengan adanya projek menaiktaraf Masjid Darus Sa’adah ia secara tidak langsung akan memberi keselesaan kepada penduduk kampung di kawasan ini.

“Terima kasih kepada Ahli Parlimen Santubong, Dato Sri Wan Junaidi Tuanku Jaafar kerana telah memberi kepercayaan Kepada MBKS sebagai agensi perlaksana kepada projek (RTP) ini.“Peruntukan projek menaiktaraf masjid ini adalah sebanyak RM100,000 telah diperuntukan untuk menukar karpet dalam masjid, membekal peralatan siar raya (PA System) dan membaiki bumbung yang bocor.” katanya.

Katanya lagi, kerja-kerja menaiktaraf sudah dijalankan sejak semalam dan projek ini dijangkakan akan siap pada 8 Oktober 2020. Projek ini telah diamanahkan kepada kontraktor Masmia Enterprise untuk disiapkan.

“Saya berharap kontraktor yang telah dilantik menyiapkan projek ini dalam tempoh yang telah ditetapkan agar ia tidak menyusahkan penduduk di sini untuk menunaikan ibadah lima waktu mereka.

Ketika ditemui media di sini semalam Wee turut mengatakan bahawa pihaknya tidak akan mengabaikan penduduk yang dibawah kawasan MBKS.

“Walaupun berlainan agama, bangsa dan budaya, kita akan tetap bekerjasama untuk memastikan kawasan ini mempunyai pembangunan yang setaraf dengan kawasan lain dan tidak ketinggalan dari segi pembangunan.

Dalam majlis yang sama Dato Wee turut menyumbang sebanyak 50 bendera Malaysia kepada setiap kampung di kawasan MBKS.

Oleh Jeakqleyn Yacho

See author's posts


‘Mulianya’ hati Diaz

BINTANG
angkat berat Filipina, Hidilyn Diaz menyedari konsert siaran langsung di media
sosial mampu meraih sumbangan untuk mangsa Covid-19 dan dia mendapat inspirasi
untuk mengumpul dana dengan melakukan latihan kecergasan atas talian.

Sejak
dari itu pemenang pingat perak Olimpik ini berjaya mengumpul wang untuk membeli
beratus pek makanan kepada keluarga yang terjejas akibat wabak berkenaan di
Filipina.

Diaz
melakukan semuanya dari Malaysia, ketika dia berlatih untuk melayakkan diri ke
temasya Olimpik Tokyo tatkala kebanyakan negara melakukan perintah berkurung
sejak 4 Mac lalu.

“Saya
rasa sumbangan ini sukar dilakukan kerana saya secara fizikal tidak berada di
lokasi.

“Bagaimanapun,
saya harus mempercayai rakan dan keluarga yang memahami kenapa saya perlu
melakukan kutipan dana,” kata Diaz, 29, kepada AFP.

Peminatnya
berjaya menyampaikan sumbangan berkenaan yang mengandungi sayur-sayuran, telur
dan nasi kepada 400 keluarga.

Makanan
itu dibeli hasil sumbangan 50 individu yang menyertai sesi latihannya selama
tiga jam dan memberi mereka pengalaman menarik berlatih bersama atlet elit.

Diaz
menjadi popular pada 2016 selepas melakukan kejutan meraih perak dalam kategori
53 kilogram di Rio, sekali gus menjadi atlet pertama wanita meraih pingat dan
menamatkan kemarau pingat selama 20 tahun negara berkenaan.

Dua
tahun lalu, dia meraih emas di Sukan Asia di Indonesia namun perjalanannya
untuk melayakkan diri ke Tokyo tertangguh selepas temasya berkenaan di bawa ke
tahun depan.

“Saya rasa semua kerja keras
selama ini akan berakhir namun ia terpaksa dilanjutkan. Bagaimanapun saya masih
bersyukur kerana dapat meneruskan latihan,” katanya.-AFP

See author's posts


Senarai timbalan menteri diumum malam ini – PM Anwar

KUALA LUMPUR: Perdana Menteri Datuk Seri Anwar Ibrahim akan mengumumkan senarai nama timbalan menteri pada malam ini.

Anwar berkata beliau akan menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada petang ini bagi mempersembahkan senarai nama berkenaan.

“Saya akan menghadap Yang di-Pertuan Tuanku (Agong) pada petang ini dan Insya-Allah pada 8.15 malam kita umumkan nama-nama timbalan menteri,” katanya kepada pemberita selepas menunaikan solat Jumaat di Masjid Jamek Kampung Baru di sini hari ini.

Anwar berkata demikian ketika ditanya sama ada beliau akan menghadap Yang di-Pertuan Agong pada petang ini.

Media melaporkan Anwar dijadual menghadap Al-Sultan Abdullah pada petang ini bagi memaklumkan senarai timbalan menteri yang bakal dilantik menyertai pentadbiran Kerajaan Perpaduan yang diterajuinya.

Terdahulu, Perdana Menteri menyantuni pengunjung dan makan tengah hari di sebuah restoran berdekatan Masjid Jamek Kampung Baru pada 12.40 tengah hari sebelum menunaikan solat Jumaat.

Anwar yang berbaju Melayu berwarna biru lengkap bersamping, tiba di masjid berkenaan pada kira-kira 1 tengah hari, diiringi Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar dan Ahli Parlimen Titiwangsa Datuk Seri Johari Abdul Ghani.

Beliau juga sempat menyantuni para jemaah sebelum masuk ke dewan solat masjid berkenaan untuk mendengar khutbah bertajuk ‘Zakat Diperkasa, Asnaf Terbela’ yang dibacakan Imam Masjid Jamek Kampung Baru, Azizi Ab Hamid dan menunaikan solat Jumaat.

Azizi dalam khutbahnya berkata dalam mendepani ketidakstabilan ekonomi global, masyarakat Islam tidak seharusnya melupakan peranan penting zakat bagi merancakkan kembali ekonomi umat Islam.

Menurutnya permintaan terhadap barangan dan perkhidmatan dapat ditingkatkan dengan mewujudkan kuasa membeli kepada golongan asnaf melalui agihan zakat yang dilaksanakan.

“Ibadah zakat seperti zakat fitrah, zakat harta dan zakat pendapatan bukan sahaja salah satu bentuk penyucian jiwa dan harta bahkan ia berupaya memupuk semangat persaudaraan dan kasih sayang di antara golongan kaya dan miskin.

“Kikislah sifat bakhil di dalam diri dan tingkatkan kepekaan kita terhadap masyarakat di sekeliling kita agar mereka yang memerlukan dapat terus dibantu melalui zakat yang kita keluarkan,” katanya.

Justeru, Azizi menasihati masyarakat Islam supaya segera menunaikan kewajipan zakat melalui pelbagai saluran disediakan dalam meraih keredaan Allah SWT dan demi manfaat asnaf serta golongan yang amat memerlukan bantuan.

— BERNAMA

See author's posts


Hatrik Lewandowski benam Salzburg

PENYERANG Bayern Munich, Robert Lewandowski (kiri) dijatuhkan oleh pertahanan RB Salzburg, Maximilian Woeber memberikan sepakan penalti untuk gol pertama tuan rumah semasa perlawanan kedua pusingan kedua Liga Juara-Juara UEFA antara Bayern Munich dan RB Salzburg di Munich, selatan Jerman. • Foto AFP

ROBERT Lewandowski menjaringkan hatrik  dalam temoh 11 minit yang memecahkan rekod untuk membantu Bayern Munich mara ke suku akhir Liga Juara-Juara UEFA dengan kemenangan 7-1 di tempat sendiri ke atas Red Bull Salzburg semalam.

Penyerang antarabangsa Poland itu menjaringkan tiga gol selepas 23 minit perlawanan berlangsung — yang paling awal pernah menjaringkan hatrik dalam perlawanan Liga Juara-Juara — ketika Bayern menghilangkan rasa gelisah mereka untuk menumpaskan Salzburg.

“Ini sudah pasti kenyataan daripada kami, dan ia memberi kami harapan bahawa ada lebih banyak perkara seperti ini akan datang,” kata kapten Bayern, Manuel Neuer kepada Amazon Prime selepas pasukannya mara ke peringkat lapan pasuan terakhir untuk rekod kali ke-20.

Juara Austria, Salzburg telah mengikat Bayern dengan keputusan seri 1-1 dalam perlawanan pertama, tetapi harapan mereka melakukan kejutan di Munich musnah apabila Lewandowski menjaringkan gol pertama dan dua sepakan penalti selepas itu untuk membolehkan Bayern meraih kemenangan selesa.

Dengan hanya sepuluh minit dan 27 saat antara gol pertama dan ketiga Lewandowski, ia adalah yang terpantas daripada enam hatrik yang kini dijaringkan oleh pemain dari Poland itu dalam Liga Juara-Juara.

“Kami tahu kami perlu menyerang daripada awal hari ini dan membawa Lewy ke dalam permainan, kerana dia sangat sukar untuk dikawal,” kata Thomas Mueller.

“Kami semua tahu betapa pentingnya perlawanan ini hari ini. Jika kami tersingkir, ia akan menjadi tiga bulan yang sangat menyedihkan bagi kami,” tambahnya. – AFP

See author's posts


Minyak naik, SST lebih tinggi

TERIMALAH… Dato Gerawat Gala menyampaikan cenderamata sebagai tanda penghargaan kepada Datuk Patinggi Tan Sri Abang Johari Tun Openg pada Majlis Sambutan Gawai Dayak Peringkat Negeri 2022 yang diadakan di Pusat Konvensyen Borneo Kuching (BCCK) di Kuching, malam kelmarin.

KUCHING: Lonjakan harga minyak mentah dunia tahun ini, membawa khabar gembira bagi Sarawak kerana ia bakal meningkatkan kutipan hasil Cukai Jualan Negeri (SST) ke atas produk petroleum dan gas.

Premier Sarawak Datuk Patinggi Tan Sri Abang Johari Tun Openg berkata bayangkan negeri ini sudah mengutip RM8.52 bilion hasil SST dalam tempoh tiga tahun sejak 1 Januari 2019 hingga akhir tahun lalu.

“Kita berdoa tahun ini kita mendapat lebih banyak SST kerana kenaikan harga minyak dan gas ketika ini.

“Anda boleh kira berapa yang kita akan dapat pada akhir tahun ini,” katanya berucap pada Majlis Sambutan Gawai Dayak Peringkat Negeri Tahun 2022 di Pusat Konvensyen Borneo Kuching (BCCK) di sini, malam kelmarin.

Harga minyak mentah Brent kini berada di sekitar AS$122 setong, berbanding AS$78 setong akhir tahun lalu iaitu kenaikan kira-kira 36 peratus.

Susulan itu, Abang Johari berkata akan ada satu lagi sambutan ‘Gawai’ pada hujung tahun ini.

“Gawai yang dimaksudkan itu merujuk kepada hasil kutipan SST yang mana ia merupakan tanda kesyukuran untuk hasil tuaian yang melimpah ruah.

“Selepas semua kerja keras yang kita lakukan, hasilnya dapat dinikmati. Rakyat Sarawak akan menuai apa sahaja yang kita peroleh untuk manfaat semua,” katanya.

Abang Johari berkata, jika Sarawak mempunyai kewangan yang kukuh ia akan membolehkan negeri ini melaksanakan pelan pembangunan di bawah Pelan Strategi Pembangunan Pasca COVID-19 2030 (PCDS 2030).

“Itulah sebabnya di bawah PCDS 2030, kita bercakap tentang keterangkuman sosial, dan apabila kita mendapatkan hasil yang baik, kita akan berkongsi dengan semua orang.

“Inilah konsep kerajaan Gabungan Parti Sarawak (GPS) supaya kita berkongsi kerjayaan bersama-sama,” katanya.

Turut hadir Isteri kepada Premier Sarawak Puan Sri Datuk Amar Juma’ani Tuanku Bujang; dua Timbalan Premier Sarawak iaitu Datuk Amar Douglas Uggah Embas dan Dato Sri Dr. Sim Kui Hian; Speaker Dewan Undangan Negeri, Tan Sri Datuk Amar Mohamad Asfia Awang Nassar dan Setiausaha Kerajan Negeri Sarawak Datuk Jaul Samion.

Oleh JEAKQLEYN YACHO

See author's posts


Ringgit dibuka rendah berbanding dolar AS

KUALA LUMPUR: Nilai ringgit dibuka rendah berbanding dolar AS berikutan permintaan yang lebih baik untuk dolar AS selepas dirangsang oleh hasil AS yang kukuh, kata penganalisis.

Pada 9.00 pagi, mata wang tempatan menyusut nilai kepada 4.4520/4565 berbanding dolar AS daripada penutup Jumaat lalu pada paras 4.4335/4370.

Hasil 10 tahun AS dilaporkan meningkat sebanyak enam mata asas (bps) kepada 3.94 peratus sementara hasil dua tahun naik 12 mata asas kepada 4.81 peratus.

Pengarah Urusan SPI Asset Management Stephen Innes berkata hasil AS yang lebih tinggi dan sentimen risiko yang tidak menentu akan memberi kesan negatif kepada ringgit.

“Perubahan sentimen berikutan laporan deflator Indeks Harga Perbelanjaan Penggunaan Peribadi (PCE) teras yang lebih kukuh daripada jangkaan, menambah kebimbangan mengenai keperluan untuk kadar terminal Rizab Persekutuan (Fed) yang lebih tinggi,” katanya kepada Bernama.

Sementara itu, ringgit diniagakan bercampur-campur berbanding sekumpulan mata wang utama.

Mata wang tempatan mengukuh berbanding yen Jepun kepada 3.2670/2706 daripada 3.2804/2833 pada Jumaat lepas dan menambah nilai berbanding pound Britain kepada 5.3246/3300 daripada 5.3308/3350 sebelumnya.

Nilai ringgt menyusut sedikit berbanding euro pada 4.6986/7034 daripada 4.6933/6970 dan jatuh berbanding dolar Singapura kepada 3.2990/3026 daripada 3.2970/3001 pada penutup Jumaat. – Bernama

See author's posts


Sungai Selabi PFA kedua di Sarawak

ULU BALINGIAN: Sungai Selabi telah dicadangkan sebagai kawasan penternakan khinzir secara komersil berskala besar (PFA) kedua di Sarawak, selepas PFA yang pertama di Pasir Puteh di Simunjan.

Menteri Pemodenan Pertanian, Tanah Adat dan Pembangunan Wilayah, Datuk Amar Douglas Uggah Embas berkata, PFA yang kedua itu akan dijalankan di kawasan seluas 233 hektar dengan beberapa pelabur swasta, termasuk dari Semenanjung Malaysia telah menyuarakan minat mereka untuk turut serta dalam projek tersebut.

“PFA yang dicadangkan itu akan menggunakan teknologi mesra alam untuk pembiakan dan untuk menangani pembuangan sisa-sisa dari ladang penternakan.

“Kami sekarang sedang menunggu Unit Perancang Negeri untuk memberikan persetujuannya ke lokasi yang dipilih itu,”jelasnya.

Beliau berkata demikian pada penutupan Program Jangkauan Komuniti Pertanian (AgriCOP) di Rumah Anas Akang, Sungai Gedung, Kuala Arip dekat sini, semalam.

Datuk Amar Douglas Uggah Embas yang juga Timbalan Ketua Menteri memberitahu, PFA Pasir Puteh di Simunjan dilengkapi dengan tempat penyembelihannya sendiri berjalan lancar dan berjaya mengeksport 2,000 ekor khinzir hidup ke Singapura setiap minggu, selain produk daging khinzir.

“PFA Pasir Putih Simunjan mempunyai lebih dari 60,000 ekor khinzir hidup dengan tahun lalu perolehannya adalah sebanyak RM70 juta.

“Sarawak harus memanfaatkan kelebihannya di mana ia masih bebas dari penyakit Kaki dan Mulut (FMD) serta Demam Babi Afrika (ASF) “ujarnya.

Uggah yang juga Menteri Kewangan Kedua turut mengumumkan peruntukan RM500,000 kepada mereka yang berminat dalam penternakan termasuk ternakan khinzir di kawasan Dewan Undangan Negeri (DUN) Kakus.

“Kami ingin menggalakkan minat penduduk tempatan dalam penternakan khinzir. Jabatan Pertanian juga memperlawa para petani muda untuk mengikuti kursus inseminasi buatan bagi membantu mereka menghasilkan lebih banyak anak khinzir.

“Terdapat permintaan besar untuk khinzir di negeri ini. Kami melihat potensi besar dalam pembiakannya,” ujarnya lagi.

Selain itu, Uggah turut mengumumkan pemberian dana tambahan sebanyak RM1 juta untuk mempermudah pembangunan pertanian di kawasan tersebut, selain RM1 juta yang diberikan lebih awal.

“Jumlah petani yang berminat dengan peternakan burung walit, penghasilan madu lebah tanpa kelapa (kelulut), penternakan dan penanaman sagu semakin meningkat.

“Jabatan Pertanian akan mengkaji kemungkinan mendirikan Pusat Pengumpulan, Pemprosesan dan Pembungkusan (CPPC) -kubut-inkubasi di Selangau untuk membantu petani mempelajari kemahiran memproses makanan atau menjual produk mereka,” tambahnya.

Turut hadir, dua Ahli Dewan Negara, Senator Datu Dr Nuing Jeluing dan Rita Serimah Patrick Insol, Pengurus Besar SALCRA Joseph Blandoi, Timbalan Direktori Jabatan Perkhidmatan Veterinar Sarawak Dr Sajem Jinim, dua wakil dari Ibu Pejabat Jabatan Pertanian, Ronald Ripit dan Dominic Chungat.

Oleh Akun Giman

See author's posts


Protes di Sweden terus melarat

STOCKHOLM: Polis Sweden memaklumkan tiga orang cedera di bandar timur Norrkoping ketika penunjuk perasaan membantah tindakan seorang pemimpin politik membakar kitab suci al-Quran dan rancangan parti sayap kanan untuk meneruskan perbuatan keji itu.

Menurut polis, pasukannya melepaskan beberapa das tembakan amaran dan tiga orang dipercayai terkena peluru yang melantun itu.

“Mereka kini menerima rawatan di hospital dan keadaan ketiga-tiganya akan terus dipantau dari semasa ke semasa,” jelas polis dalam kenyataan.

Rusuhan di Norrkoping merupakan kali kedua berlaku dalam tempoh empat hari sejak pemimpin parti Stram Kurs berhaluan kanan anti-Islam, Rasmus Paludan bertindak biadab membakar kitab suci itu di bandar Linkoping.-AFP

Beliau malah dengan angkuh tidak menghiraukan bantahan sekumpulan 200 orang awam dari pelbagai agama yang mendesak pihak polis tempatan agar menghentikan perlakuan itu.

Pemimpin kelahiran Denmark yang berusia 40 tahun itu pernah mencetuskan kemarahan umat Islam apabila membakar al-Quran di Malmo, sebuah kota di selatan Sweden pada 2020.

Polis memberitahu, sejak tunjuk perasaan berlangsung, sekurang-kurangnya 17 orang ditahan dengan lebih 150 yang lain berhimpun serta berarak bagi menyuarakan bantahan.

Jelas polis, penunjuk perasaan turut melemparkan batu ke arah anggota dan membakar sejumlah kereta.

Sementara itu, Arab Saudi juga tidak ketinggalan mengecam sekeras-kerasnya tindakan kumpulan pelampau tersebut yang disifatkannya sebagai sengaja menjadikan agama sebagai usaha menyemai kebencian dalam kalangan masyarakat.

Memetik laporan Arab News, Kementerian Luar Riyadh menerusi kenyataan menekankan kepentingan untuk menolak kebencian dan tindakan ekstremisme.

Jelas kenyataan itu, Arab Saudi turut menegaskan penyalahgunaan semua agama dan tempat suci harus dicegah. –AFP

See author's posts


Berkebun untuk menyinari kehidupan orang lain

Membantu apabila diperlukan, itulah yang dilakukan oleh Pengurus Besar Warta Niaga Sdn. Bhd, Ivy Ngo dan pemilik Meteor Garden yang enggan disebut namanya, untuk membawa keceriaan dalam kehidupan golongan kurang bernasib baik.

Kedua-duanya yang memang berkongsi hobi berkebun, membawa tanaman masing-masing ek Persatuan Orang Pekak Sarawak (POPS) di Jalan Laksamana Cheng Ho untuk dijual oleh ahli-ahli persatuan tersebut.

Ting menyerahkan tanaman beliau kepada Ngo yang kemudian menanamnya semula di dalam pasu dan menyerahkannya kepada ahli POPS, Lee Cho Seng yang mengusahakan jualan tanaman di premis mencuci kereta yang terletak di pekarangan bangunan POPS.

Sementara itu Lee telah berkebun sepanjang hidupnya.  Beliau belajar cara berkebun dari pengalaman dan beliau berdikari dengan berkebun di kawasan premis POPS serta menjual tanaman dekorasi.

Selain itu, beliau juga membeli tanaman daripada orang lain atau menerima sumbangan tanaman daripada orang awam.

Lee telah mengusahakan perniagaan tanaman ini sejak beberapa tahun lalu dan telah memperluaskan jualannya kepada buah-buahan dan barangan cenderamata Sarawak.

Menurut Ngo, beliau berkenalan dengan Lee semasa mencuci kereta premis POPS dan berhasrat untuk membantu.  Pada awalnya, beliau ingin membantu dengan cara membeli tanaman, tanah dan pasu-pasu bunga yang dijual oleh Lee tetapi mendapati bantuan begitu agak terhad kerana Lee tidak mempunyai banyak tanaman jualan.

Pada satu hujung minggu, beliau bertandang ke Meteor Garden untuk mencari tanaman dan berpeluang berbincang dengan pemiliknya tentang cara untuk membantu orang seperti Lee.

Pemilik Meteor Garden itu kemudian memberitahu bahawa beliau mempunyai banyak tanaman yang tidak dapat dijual tetapi terlalu sibuk untuk menanamnya semula di dalam pasu.   Justeru Ting mencadangkan agar Ngo yang menanam semula tanaman berkenaan.

Ngo bersetuju dan dengan bantuan kakak serta anak saudara beliau, mereka menanam semula bunga-bungaan tersebut pada hujung minggu dan menunggu sehingga tanaman itu tumbuh subur sebelum diserahkan kepada Lee.

“Saya mahu tanaman ini tumbuh subur dan sihat.  Kalau tidak, tak ada gunanya untuk memberi tanaman yang tidak akan tumbuh subur,” kata Ngo.

Ngo juga berterima kasih kepada semua yang telah membeli tanaman daripada beliau sebelum ini.   Beliau yang mempunyai kebun sendiri di pekarangan rumah, melakukannya lebih kepada hobi.

Beliau hanya menjual apabila ada permintaan daripada rakan-rakan dan dengan menjualnya, beliau dapat mengitar wang untuk membeli tanah dan baja bagi menanam lebih banyak bunga-bungaan.

Dengan projek terbaharu untuk membantu golongan kurang bernasib baik ini, Ngo berharap dapat menanam lebih banyak tanaman pada masa akan datang.

Kata beliau lagi, berkebun adalah salah satu terapi sihat dan membawa aura positif di dalam kehidupan seseorang.

“Walaupun menanam beberapa tanaman sahaja, ia tetapi boleh membawa keceriaan dalam hidup,” tambah beliau.

Oleh Connie Chieng

See author's posts


Kes positif global kini 4.34 juta

WASHINGTON: Dalam tempoh 24 jam yang lalu, terdapat pertambahan sebanyak 80,000 kes positif Covid-19 di seluruh dunia.Menurut data dari Johns Hopkins University, jumlah keseluruhan kes positif akibat jangkitan koronavirus tersebut kini sudah mencapai 4.34 juta kes.Amerika Syarikat satu-satunya negara yang mempunyai kes melebihi sejuta dengan jumlah kumulatif 1.35 juta.Empat negara kini mempunyai angka jangkitan melebihi 200,000 iaitu Sepanyol, United Kingdom, Rusia dan Itali.

Manakala, lima negara mempunyai angka jangkitan melepasi 100,000 iaitu Perancis, Jerman, Brazil, Turki dan Iran.Negara lain masih mempunyai angka positif Covid-19 di bawah 85,000.

Jumlah pesakit yang sembuh seluruh dunia pula meningkat kepada 1.61 juta kes.Setakat ini, 187 negara mencatatkan kes pandemik tersebut. – AFP

See author's posts